Gempa bumi: India hantar bantuan ke-2 ke Afghanistan

KABUL, 24 Zulkaedah 1443H, Jumaat – India menghantar bantuan kecemasan kedua dalam tempoh dua hari berturut-turut kepada Afghanistan sebagai bantuan kemanusiaan susulan gempa bumi teruk melanda wilayah timur negara itu.

Jurucakap Kementerian Luar Negeri, Arindam Bagchi berkata, bantuan kali kedua ini telah selamat tiba di Kabul hari ini.

Bantuan berkenaan terdiri daripada barangan keperluan seperti khemah, beg, selimut, tikar dan beberapa barangan asas lain.

Kesemua barangan berkenaan diserahkan kepada Pejabat Penyelarasan Hal Ehwal Kemanusiaan Pertubuhan Bangsa-Bangsa Bersatu (UNOCHA) dan Persatuan Bulan Sabit Merah Afghanistan (ARCS) di Kabul.

Sehingga kini India menjadi negara pertama yang menyalurkan bantuan kemanusiaan bagi meringankan beban mangsa susulan gempa bumi yang melanda Afghanistan, kelmarin sehingga mengorbankan lebih 1,000 penduduk.

“Seperti biasa, India akan teguh bersama dan memberi solidariti dengan rakyat Afghanistan, dan tetap komited menyediakan bantuan segera kepada semua rakyat di negara tersebut,” katanya.

Kelmarin, India menghantar konsainan pertama sebanyak 27 tan bantuan kecemasan menggunakan dua penerbangan khusus dan mengerahkan pasukan ke Kedutaan di Kabul untuk menyelaraskan usaha pihak berkepentingan bagi penyampaian bantuan kemanusiaan.

Sementara itu, Taliban pula menghargai keputusan India untuk mengembalikan pasukan teknikal bagi meneruskan bantuan kemanusian di Afghanistan. – Agensi


Hampir 30,000 tandatangan bantah kajian ‘gender ketiga’ SUHAKAM

BANGI, 8 Zulkaedah 1442H, Sabtu – Hampir 30,000 tandatangan telah diturunkan sebagai membantah kajian pengiktirafan ‘gender ketiga’ oleh Suruhanjaya Hak Asasi Manusia Malaysia (SUHAKAM).

Setakat jam 6.30 petang ini, petisyen yang dilancarkan di platform change.org oleh Gabungan Pertubuhan Masyarakat Sivil Malaysia bagi Proses Semakan Berkala Sejagat (MACSA) itu berjaya mengumpul 29,798 tandatangan.

Dalam petisyen itu, Pengerusi Bersama MACSA, Prof Madya Dr Rafidah Hanim Mokhtar menggesa, rakyat Malaysia untuk menyokong petisyen berkenaan bagi mendesak SUHAKAM membatalkan kajian tidak bebas ke arah menyokong pengiktirafan jantina ketiga.

Prof Rafidah berkata, MACSA kesal dan membantah kajian bertajuk ‘Feasibility Having Legislation on the Recognition of a Third Gender in Malaysia’ kerana dapatan kajian (Research Outcome) dan kaedah menyampaikan dapatan kajian (Deliverables) nyata bertentangan dengan agama, budaya dan undang-undang Syariah.

Malah, SUHAKAM menetapkan bahawa apa pun dapatan kajian, ia mestilah menjadi asas membentuk ‘Law Reforms’ atau meminda undang-undang sedia ada ke arah pengiktirafan transgender sebagai jantina ketiga di Malaysia.

Ini termasuklah undang-undang dalam pelbagai enakmen Syariah yang terpakai di seluruh negara.

Selain itu, laporan kajian juga mestilah mengandungi rekomendasi kepada kerajaan untuk membentuk undang-undang bagi pengiktirafan transgender dengan membenarkan penukaran nama dan identiti jantina pada dokumen pengenalan diri.

Bahkan, laporan kajian juga mestilah mencadangkan penggubalan polisi dan undang-undang semasa ke arah pengiktirafan gender ketiga.

Prof Rafidah berkata, MACSA meraikan kebebasan mana-mana pihak untuk menjalankan kajian, namun nyata kajian ditawarkan SUHAKAM itu adalah tidak bersifat bebas dan mempunyai ‘preconceived idea’ yang bertentangan dengan nilai-nilai kekeluargaan, keagamaan serta budaya di Malaysia.

Justeru, beliau menggesa SUHAKAM untuk kembali menghormati peruntukan Seksyen 4 Akta Suruhanjaya Hak Asasi Manusia 1999 (Akta 597) yang dengan jelas membataskan kuasa SUHAKAM berdasarkan peruntukan Perlembagaan Persekutuan.


Isu tenaga boleh baharu tumpuan Dewan Rakyat hari ini

KUALA LUMPUR, 27 Syaaban 1444H, Isnin – Langkah-langkah dan kos pelaksanaan bagi mencapai sasaran 31 peratus tenaga boleh baharu dalam kapasiti terpasang pada tahun 2025, antara tumpuan Dewan Rakyat hari ini.

Menurut Aturan Urusan Mesyuarat di laman sesawang Parlimen, soalan itu dibangkitkan Wong Shu Qi (PH-Kluang) pada sesi soal jawab kepada Menteri Sumber Asli, Alam Sekitar dan Perubahan Iklim.

Datuk Seri Dr Jeffrey Kitingan (GRS-Keningau) pula bertanyakan sama ada penubuhan Bursa Aset Karbon di Kuala Lumpur menjejaskan hak Sabah dan Sarawak untuk menubuhkan Bursa Aset Karbon di negeri masing-masing serta perniagaan Karbon Kredit dihasilkan oleh kedua-dua negeri itu.

Turut tersenarai, soalan Datuk Adnan Abu Hassan (BN-Kuala Pilah) kepada Menteri Belia dan Sukan mengenai usaha dan kerjasama rentas kementerian yang sedang dirancang bagi meningkatkan pembangunan belia selaras dengan Model Baharu Pembangunan Belia 2030 (MBPB2030) yang akan dilancarkan tahun ini.

Selain itu, Datuk Seri M. Saravanan (PH-Tapah) ingin tahu langkah proaktif yang akan menjadi fokus kerajaan supaya kuarters pekerja berpusat (CLQ) dijadikan alternatif utama dan menyediakan CLQ yang memenuhi standard ditetapkan kerajaan serta pihak berkuasa tempatan, sebagai syarat bagi penggajian pekerja asing pada masa depan.

Soalan berhubung hak rawatan Orang Kurang Upaya (OKU) yang terlibat dalam masalah penagihan dadah dan sama ada kerajaan akan membina pusat pemulihan khusus untuk OKU dijangka diajukan Datuk Mohd Suhaimi Abdullah (PN-Langkawi) kepada Menteri Dalam Negeri.

Selesai sesi soal jawab, persidangan Dewan Rakyat akan diteruskan dengan hari kelima perbahasan dan penggulungan Rang Undang-undang Perbekalan 2023 di peringkat jawatankuasa.-  Bernama


Angkara perang, 8 juta kanak-kanak di Yaman tak bersekolah

DUBAI, 22 Muharram 1442H, Khamis – Sebanyak lapan juta kanak-kanak di Yaman kini tidak bersekolah atas alasan perang dan pandemik COVID-19, dedah Tabung Kanak-Kanak Pertubuhan Bangsa-Bangsa Bersatu (UNICEF).

UNICEF memaklumkan perkara itu menerusi ciapan di Twitter bersama-sama video pada awal minggu ini bagi menandakan Hari Celik Huruf Antarabangsa 2020.

Agensi itu berkata, sebelum COVID-19 melanda Yaman, lebih daripada dua juta kanak-kanak tidak bersekolah.

“Sekarang, kerana penutupan sekolah di seluruh negara, tambahan 5.8 juta kanak-kanak tidak mendapat pendidikan. Semakin lama mereka jauh dari sekolah, semakin banyak risiko yang mereka hadapi dan kurang kemungkinan mereka akan kembali,” katanya.

Laporan UNICEF pada Jun menjelaskan bahawa kebanyakan guru sekolah awam tidak dibayar gaji lebih daripada tiga tahun.

“Sekurang-kurangnya 2,000 sekolah – satu daripada lapan secara keseluruhan – tidak sesuai digunakan kerana konflik sama ada musnah, digunakan untuk tujuan ketenteraan atau diambil alih sebagai tempat perlindungan,” katanya.

UNICEF berkata, sejak tercetusnya COVID-19, sebanyak 55 buah sekolah dijadikan pusat untuk mengasingkan pesakit coronavirus yang berpotensi. – Agensi


Penceroboh haram rampas tanah Palestin bina jalan di Tebing Barat

TEBING BARAT, 10 Zulhijjah 1442H, Selasa – Penceroboh Israel dengan perlindungan tentera rejim menyerbu kawasan milik Palestin dengan penuh ganas, bagi merampas tanah untuk pembinaan jalan penempatan haram di Tebing Barat yang diduduki.

Jalan pintas itu akan menuju ke penempatan haram Dotan.

Penceroboh dilaporkan meratakan dengan jentolak kawasan di Gunung Abu al-Shawareb berhampiran perkampungan Kafr Ra’i, barat daya Jenin, lapor Pusat Maklumat Palestin.

Mereka mendirikan pagar, mendakwa tanah itu tidak mempunyai pemilik.

Bagaimanapun, penduduk tempatan dengan dokumen pemilikan terkejut dengan penyitaan itu, yang dilaksanakan di kawasan beberapa ribu meter persegi.

Dalam kejadian pelanggaran lain, sekumpulan penceroboh haram menyerbu kawasan Gunung Al-Alam, utara Ni’lin.

Petani di daerah itu dipaksa keluar, sementara pokok-pokok dicabut, selain itu saluran pengairan juga rosak.

Jurucakap Setiausaha Agung Pertubuhan Bangsa-bangsa Bersatu (PBB), Antonio Guterres baru-baru ini meminta Israel menghentikan pencerobohan ke atas kediaman Palestin dan penyitaan tanah mereka di wilayah yang diduduki.

Selama bertahun-tahun, Israel merobohkan rumah Palestin dengan menyatakan bahawa struktur tersebut telah dibina tanpa izin, yang hampir mustahil untuk diperoleh.

Pejabat Pertubuhan Bangsa-Bangsa Bersatu untuk Penyelarasan Hal Ehwal Kemanusiaan (OCHA) mengatakan, pihak berkuasa Israel sama ada merobohkan atau merampas harta tanah Palestin di Tebing Barat dan Baitulmaqdis Timur, satu trend yang menyebabkan pemindahan sejumlah besar penduduk Palestin dalam beberapa bulan terakhir.

Menurut OCHA, Israel telah merobohkan lebih daripada 420 struktur milik Palestin di Tebing Barat tahun ini.

Pada masa sama, Israel telah memperluas penempatannya, yang dikutuk oleh Majlis Keselamatan PBB dalam beberapa resolusi.

Laporan media Palestin juga mengatakan sebilangan besar penceroboh pada petang Ahad menyerbu jalan-jalan Palestin di Tebing Barat, menyerang penduduk tempatan.

Penduduk dari penempatan Ramat Yishai dan Beit Hadassah, yang dibina di pusat al-Khalil (Hebron), menyerang penduduk dengan batu.

Para penceroboh juga menyerbu kawasan Tira di Ramallah dari arah bandar Ein Qinya di bawah perlindungan ketenteraan Israel.

Pasukan rejim pengganas memaksa rakyat Palestin supaya menutup perniagaan mereka untuk memberikan ‘keselamatan’ kepada upacara keagamaan Yahudi di kawasan itu. – Agensi


Pemimpin politik dikenal pasti putar belit kenyataan PM

KUALA LUMPUR, 19 Zulhijjah 1443H, Selasa – Seorang pemimpin parti politik telah dikenal pasti menyebarkan sebahagian petikan video mengelirukan yang cuba memutarbelitkan kenyataan Perdana Menteri Datuk Seri Ismail Sabri Yaakob di Dewan Rakyat berhubung penggunaan minyak paket bersubsidi oleh ‘Makcik Goreng Pisang.’

Menteri Komunikasi dan Multimedia Tan Sri Annuar Musa berkata individu yang menyebarkan petikan video itu menerusi akaun media TikTok miliknya telah dikenal pasti oleh Suruhanjaya Komunikasi dan Multimedia (MCMC).

“Kita telah meminta MCMC mengambil tindakan susulan mengikut saluran dan peraturan yang biasa.

“… saya percaya ahli Parlimen semuanya mengikuti dengan baik (jawapan Perdana Menteri semalam) dan ahli Parlimen semua tentunya gembira dengan penjelasan yang jelas diberikan oleh Perdana Menteri, ini dibuat oleh mereka yang bukan ahli Dewan Rakyat,” katanya dalam sidang media di Bangunan Parlimen di sini hari ini.

Semalam di Dewan Rakyat, ketika menjawab soalan Ketua Pembangkang Datuk Seri Anwar Ibrahim berhubung tindakan kerajaan dalam menangani ketirisan subsidi yang turut dinikmati warga asing dan golongan kaya, Ismail Sabri berkata minyak masak paket adalah untuk kegunaan domestik tetapi terdapat peniaga termasuk peniaga kecil yang turut menggunakannya. – Bernama


PDRM unjur pengambilan 5,027 konstabel pada tahun ini

DUNGUN, 28 Syaaban 1443H, Khamis – Polis Diraja Malaysia (PDRM) mengunjurkan pengambilan 4,573 pelatih lelaki dan 454 pelatih wanita untuk menyertai program latihan asas kepolisan konstabel di seluruh negara sepanjang tahun ini.

Ketua Polis Selangor Datuk Arjunaidi Mohamed berkata pengambilan ini akan dapat menampung kekosongan jawatan anggota dalam PDRM, susulan terdapat keperluan untuk menambah anggota wanita bagi mengendalikan kes jenayah berkaitan wanita dan kanak-kanak.

Bercakap kepada pemberita selepas merasmikan perbarisan tamat latihan program latihan asas kepolisan konstabel wanita di Pusat Latihan Polis (Pulapol) Dungun di sini hari ini beliau berkata sepanjang tahun lepas 4,752 lelaki dan 750 wanita telah berjaya menamatkan latihan asas kepolisan konstabel.

Turut hadir di majlis perbarisan hari ini ialah Timbalan Pengarah Pengurusan (Latihan) Datuk Nerita Yaacob, Ketua Polis Terengganu Datuk Rohaimi Md Isa dan Komandan Pulapol Dungun Supt Lotfi Ameer Muhammad.

Sepanjang menjalani latihan asas kepolisan konstabel wanita itu, kesemua 349 pelatih di Pulapol Dungun didedahkan dengan pelbagai modul seperti akademik termasuk undang-undang dan syarahan liberal, latihan luar seperti kawad, latihan menembak dan kursus menunggang motosikal berat, modul prosedur kerja merangkumi balai pertanyaan, sekatan jalan raya, kawalan trafik serta modul kerohanian agama Islam dan pendidikan moral.

Ketika ini terdapat 3,112 pegawai kanan wanita, 12,287 anggota wanita biasa dan 977 anggota sokongan wanita dalam PDRM.

Sementara itu pelatih terbaik keseluruhan, Konstabel Noor Amirah Ahmad Azmi berkata minat yang mendalam dalam dunia kepolisan mendorongnya meninggalkan kerjaya sebagai peguam syarie di Ipoh, Perak.

“Walaupun saya telah mendapat pentauliahan Sijil Amalan Guaman Syarie dari Majlis Agama Islam Perak pada tahun 2019, namun dengan dorongan ayah, Ahmad Azmi Mat Ali, 63, yang juga pesara polis, ia menguatkan lagi semangat untuk saya mengikuti latihan asas kepolisan konstabel ini pada tahun lepas.

“Tambahan pula saya percaya PDRM akan terus memberi peluang untuk mengembangkan bakat, pengalaman dan ilmu untuk saya bertugas dengan lebih cemerlang selepas ini,” katanya yang juga merupakan siswazah Ijazah Sarjana Muda Undang-Undang dan Syariah dari Universiti Sains Islam Malaysia. – Bernama


Kes kematian akibat bunuh diri di Malaysia meningkat

BANGI, 3 Safar 1443H, Jumaat – Kematian akibat kes bunuh diri di Malaysia meningkat tahun lalu iaitu sebanyak 631 kes berbanding 609 kes pada tahun 2019, menurut Kementerian Kesihatan (KKM).

Berdasarkan sumber Polis Diraja Malaysia (PDRM), peningkatan sebanyak 143 peratus atau 1.4 kali lebih banyak kes kematian bunuh diri dilaporkan sehingga Julai 2021.

Ketua Pengarah Kesihatan, Tan Sri Dr Noor Hisham Abdullah berkata, sejumlah 638 kes bunuh diri telah dilaporkan oleh PDRM setakat Januari hingga Julai berbanding 262 kes bagi tempoh sama tahun lalu.

“Tambahan lagi, situasi pandemik COVID-19 di seluruh dunia memberikan impak yang amat besar kepada kesihatan mental setiap individu dan masyarakat Malaysia tidak terkecuali.

“Faktor-faktor sosial yang menyebabkan stres yang terlampau antaranya hilang pekerjaan atau sumber pendapatan, isolasi daripada rangkaian sokongan keluarga dan sahabat handai juga boleh memberi kesan kepada sesetengah individu yang berisiko tinggi untuk mengalami masalah kesihatan mental termasuk kemurungan.

“Sekiranya kemurungan ini gagal dikenal pasti dan dirawat dengan baik, ianya berisiko untuk tingkah laku bunuh diri,” katanya dalam satu kenyataan sempena Hari Pencegahan Bunuh Diri Sedunia, hari ini.

Bertemakan ‘Bertindak Segera, Harapan Terbina’, beliau berkata, ia bertujuan meningkatkan keyakinan masyarakat bagi memainkan peranan penting dalam mencegah insiden bunuh diri dan menghapuskan stigma berkaitan tingkah laku bunuh diri.

Selaras itu, Dr Noor Hisham berkata, KKM melaksanakan beberapa inisiatif bagi menangani isu tingkah laku bunuh diri, termasuk pengukuhan pelaksanaan perkhidmatan sokongan kesihatan mental dan psikososial.

“Pengukuhan Talian Bantuan Sokongan Psikososial yang diwujudkan oleh KKM dengan kerjasama NGO bagi meningkatkan akses terhadap liputan perkhidmatan kesihatan mental dan sokongan psikososial bagi membantu individu yang memerlukan sokongan semasa pandemik COVID-19.

“Pertambahan pegawai psikologi kaunseling di peringkat daerah dan klinik kesihatan bagi mengukuhkan perkhidmatan kesihatan mental, pencegahan keganasan dan kecederaan serta penyalahgunaan substans,” katanya.

Beliau berkata, KKM turut melaksanakan sokongan terhadap usaha Dekriminalisasi Cubaan Bunuh Diri dalam memansuhkan atau meminda Seksyen 309 Kanun Keseksaan yang menyabitkan cubaan bunuh diri sebagai satu kesalahan jenayah.

Katanya, kementerian turut melaksanakan Advokasi Kempen Let’s TALK Minda Sihat kepada kumpulan sasar menerusi masyarakat secara menyeluruh merentas agensi dan secara bersepadu termasuk melibatkan media massa, media sosial serta pihak berkepentingan.

“Latihan secara berterusan kepada ‘first-line responders’ seperti anggota kesihatan, anggota polis dan anggota bomba bagi meningkatkan kemahiran pengendalian tingkah laku bunuh diri.

“Mempergiatkan sesi libat urus dengan pelbagai kementerian dan agensi kerajaan dan bukan kerajaan bagi memastikan tiada golongan yang tercicir dalam usaha ‘whole-of-government dan whole-of-society’ untuk menangani isu tingkah laku bunuh diri,” katanya.


Kepakaran dan produk kebanggaan negara yang diiktiraf dunia

1. PENCAPAIAN pasukan Formula One (F1) Mercedes-AMG-Petronas mencipta kejuaraan pengeluar dunia 7 kali berturut-turut bermula 2014-2020 adalah sesuatu yang luar biasa dan amat membanggakan

2. Kejayaan ini yang turut memadamkan rekod pasukan F1 Ferrari sebelum ini membuktikan kepakaran anggota dan kehebatan produk Petronas (petrol dan minyak pelincir) bukan merupakan jaguh kampung, malah diiktiraf konsisten sebagai yang terbaik di dunia

3. Terdapat beberapa pengajaran utama yang boleh kita pelajari dari pencapaian ini. Pertama, setiap perkara bermula kecil dengan langkah pertama. Ketika Petronas mula menceburi sukan F1 pada tahun 1995 bersama Sauber, tiada siapa yang menyangka pasukan kerdil yang tidak dikenali ini mampu menjadi juara hanya selepas 19 tahun. Ingat, kita tidak akan pernah terlambat untuk mencuba

4. Kedua, cita-cita yang tinggi serta wawasan jangka masa panjang adalah rahsia kejayaan organisasi yang berjiwa besar. Petronas bukan sahaja melihat sukan permotoran F1 sebagai medan pemasaran global tetapi juga pentas bagi membuktikan prestasi produknya dan melatih para anggotanya menjadi jurutera dan saintis bertaraf antarabangsa. Perancangan ini dilakukan awal dengan perancangan strategik yang amat mapan. Mari kita fikirkan, apakah potensi masa depan yang masih belum diterokai untuk kita jadikan batu loncatan kejayaan kita hari ini?

5. Ketiga, usaha berterusan, disiplin yang tinggi dan pengorbanan luar biasa yang ditunjukkan oleh setiap ahli pasukan mencambahkan kejayaan lebih besar dari jumlah usaha setiap individu yang terlibat. Lewis Hamilton sebagai contoh sentiasa merungut cara pemanduannya ‘teruk’ walaupun telah berkali-kali menjadi juara dunia. Beliau tidak pernah berhenti memperbaiki diri. Setiap mili saat adalah amat berharga dalam sukan yang hanya memerlukan 2 saat untuk satu-satu pitstop!

6. Keempat, kerjasama pasukan yang ditunjukkan oleh seluruh pasukan Mercedes-AMG-Petronas adalah amat menakjubkan. Setiap ahli pasukan daripada mekanik yang menukar tayar kereta sehinggalah kepada principal pasukan menunjukkan budaya kerja rendah diri dan komitmen yang amat tinggi demi misi, visi yang sama. Uniknya, pasukan The Silver Arrow ini juga mengadakan sesi meditasi bagi semua jurutera pasukan mereka bagi membina ketenangan dan kerjasama pasukan yang mantap

7. Kelima, faktor paling utama yang menjadi tonggak kepada kejayaan pasukan ini tentulah kepimpinan ulung daripada Toto Wolff yang merupakan principal dan CEO pasukan. Sejak meninggalkan pasukan Williams F1 dan menyertai Mercedes-AMG-Petronas pada tahun 2013, beliau terus memacu pasukan ini mencapai kejuaraan pertama pada tahun 2014 selama 7 tahun berturut-turut. Toto Wolff memiliki kemahiran sebagai seorang pelumba, kekuatan dana sebagai seorang jutawan yang berjaya, pemikiran strategik dengan mengoptimumkan teknologi digital serta sikapnya yang terbuka serta disenangi semua ahli pasukan. Lewis Hamilton menggelarnya sebagai ‘pemimpin paling hebat’ yang pernah dikenali

Tahniah pasukan F1 Merdeces-AMG-Petronas!

Tahniah Malaysia!

Ir. Ts. Lukman Al Hakim


Pengamal media berang saluran televisyen Israel beroperasi di Maghribi

RABAT, 17 Zulhijjah 1443H, Ahad – Kerajaan Maghribi telah memudahkan pembukaan saluran televisyen yang berpangkalan di negara haram Israel, kata sumber kepada Middle East Eye, namun wartawan tempatan tidak berpuas hati dengan tindakan itu.

Apabila i24News membuka dua pejabatnya di Rabat dan Casablanca, ia menjadi syarikat media Israel pertama yang beroperasi di Maghribi.

Tindakan itu telah mencetuskan kemarahan yang meluas di kalangan pengamal media Maghribi yang melihatnya sebagai satu lagi langkah ke arah normalisasi hubungan antara Israel dan Maghribi.

Tindakan itu dianggap webahagian daripada usaha yang lebih meluas untuk pemulihan antara Israel dan negara-negara Arab sejak 2020.

Bagi kedua-dua pemilik dan pengarah saluran itu, mereka menyatakan bahawa langkah itu lebih kepada ‘pertemuan semula’ berbanding tanda ‘normalisasi’ antara Israel dan Maghribi.

Bapa kepada Franck Melloul, Ketua Pegawai Eksekutif Perancis i24News berada di Maghribi, manakala pemilik saluran itu, Patrick Drahi, dilahirkan di Casablanca sebelum berpindah ke Perancis pada usia 15 tahun.

Pada 30 Mei, Patrick menyertai kira-kira 500 wartawan, artis, diplomat dan ahli perniagaan dari Israel dan Maghribi pada malam gala di Rabat untuk melancarkan saluran itu.

Acara itu diadakan di tapak arkeologi Chellah, salah satu tempat paling ikonik di ibu negara Maghribi.

Ia menghimpunkan tokoh masyarakat dari kedua-dua negara, termasuk penasihat diraja Andre Azoulay, Menteri Kebudayaan Mehdi Bensaid, dan Menteri Habitat Fatima Zahra Mansouri.

Menurut dua sumber Maghribi yang bercakap dengan Middle East Eye dengan syarat tidak mahu namanya disiarkan, pembukaan i24 disokong kuat oleh Menteri Kebudayaan Maghribi, yang turut membantu saluran itu menyewa tapak Chellah untuk meraikan pelancarannya.

Saluran itu mula-mula disiarkan secara langsung pada 17 Julai 2013 dari ibu pejabatnya di bandar pelabuhan Israel Jaffa.

Ia menyediakan liputan berita 24 jam dalam bahasa Perancis, Inggeris dan Arab. Ia mempunyai pejabat di Perancis, AS dan baru-baru ini di Emiriah Arab Bersatu. – Agensi


Kerajaan Melaka tumbang: Gara-gara rebut ‘kuasa’, DAP paling untung

BANGI, 28 Safar 1443H, Selasa – Tidak mustahil PH-DAP kembali mengaut laba susulan tindakan tidak matang empat Ahli Dewan Undangan Negeri (ADUN) Melaka menarik sokongan kepada kerajaan negeri sedia ada.

Terdahulu, bekas Ketua Menteri Melaka, Datuk Seri Idris Haron, bersama tiga lagi ADUN Barisan Nasional (BN), Perikatan Nasional (PN) dan Bebas mengumumkan menarik sokongan terhadap kerajaan negeri pimpinan Datuk Seri Sulaiman Md Ali.

Tiga ADUN terbabit adalah Datuk Nor Azman Hassan (BN-Pantai Kundor), Datuk Noor Effandi Ahmad (Bersatu-Telok Mas) dan Datuk Norhizam Hassan Baktee (Bebas-Pengkalan Batu).

Keputusan itu berikutan ketidakyakinan mereka terhadap beberapa keputusan kerajaan negeri yang `flip-flop’ serta tidak dilaksanakan dengan sempurna.

Susulan terlibat dalam gerakan menjatuhkan kerajaan negeri Melaka sedia ada, keahlian UMNO Idris Haron dan Nor Azman tergugur secara automatik.

Menurut Pengerusi Badan Perhubungan UMNO Negeri Melaka, Datuk Seri Ab Rauf Yusoh, tindakan kedua-dua wakil rakyat itu juga jelas bertentangan dengan Perlembagaan parti.

Dalam hal ini, Pengerusi BERJASA Melaka, Muhammad Nazriq Abdul Rahman menegaskan peluang yang diberi kepada wakil rakyat sepatutnya digunakan untuk menyelesaikan masalah COVID-19, ekonomi dan sosial bukannya sibuk berpolitik serta saling menjatuhkan sesama sendiri.

“DAP yang paling untung atas situasi ini, dengan tujuh ADUN DAP majoriti dalam PH pasti mengidamkan kerajaan negeri Melaka sebelum ini.

“Dalam Fiqh Awlawiyat (keutamaan) sepatutnya empat ADUN itu menggunakan neraca syarak dalam membuat keputusan. Bukannya ikut neraca nafsu dan perancangan peribadi.

“Mereka patut memilih yang kurang mudarat daripada mudarat memilih bersama DAP dalam PH hanya semata-mata kepentingan peribadi,” katanya dalam kenyataan hari ini.

Justeru, beliau meminta rakyat menolak serta tidak memberi sokongan kepada ahli politik yang mengutamakan diri sendiri pada Pilihan Raya Umum ke-15 (PRU15) kelak.

“Orang UMNO sendiri yang jatuhkan Ketua UMNO sendiri di Melaka. UMNO Melaka gagal dalam menyelesaikan masalah dalaman mereka sendiri. Ini rupa nak kembali perintah negara?,” sinisnya.

Sebelum penarikan sokongan keempat-empat ADUN terbabit, UMNO memiliki 14 kerusi manakala Bersatu (2) dan Bebas (1) sementara PH mempunyai 11 kerusi.

Bagaimanapun, dengan penarikan sokongan empat ADUN terbabit, UMNO sekarang hanya mempunyai 12 kerusi manakala Bersatu (1).

Sekiranya keempat-empat mereka sah menyertai PH, maka PH mempunyai 15 kerusi sekali gus menjadi majoriti.

Setakat petang ini, difahamkan DUN Melaka sudah dibubarkan berkuat kuasa semalam.


Masa PRU berebut beri bantuan, bila rakyat terhimpit COVID-19 sepi terus?

BANGI, 13 Syawal 1442H, Selasa – Jika dulu kuat berhujah bahawa Suruhanjaya Pilihan Raya (SPR) mampu mengadakan Pilihan Raya Umum – dengan penyediaan prosedur operasi standard (SOP) yang baik – namun sekarang peminat PRU seolah-olah ‘menghilang’ ketika rakyat berdepan ancaman ‘tsunami’ COVID-19.

Ketua Perhubungan Ikatan Muslimin Malaysia (ISMA) Kelantan, Ustaz Sharipudin Ab Kadir berkata, golongan berkenaan bukan calang-calang orang bahkan mereka pernah berkuasa dan petah berbicara.

“Kalau dulu ada yang berebut untuk hantar bantuan ke hulu hilir, tapi sekarang tak nampak bantuan dari mana-mana politik bila rakyat hidup terhimpit dengan COVID-19.

“NGO dan badan kebajikan serta sukarela sahaja masih meneruskan bantuan sekadar yang mampu. Kalau ada pun tidak seperti dulu.

“Rupanya mereka ni suka beri bantuan apabila hampir PRU. Rasanya kalau PRU dah dinyatakan tarikh secara jelas berbondong-bondong bantuan akan turun ke kampung-kampung mencari undi,” katanya dalam kenyataan, hari ini.

Selain itu, beliau turut mempersoalkan keberadaaan ‘kumpulan mewah’ yang memberi bantuan ketika ditampuk kuasa sebelum ini.

“Sekarang amat kurang. Rupanya bantuan dulu ambik dari dana kerajaan bukannya harta sendiri. Mereka hanya tukang yang menyampaikan.

“Bila tak berkuasa tiada modal untuk hulur bantuan. Jauh sama sekali untuk korbankan harta yang pernah dikumpulkan semasa berkuasa. Itu dah jadi milik persendirian. Anak cucu dan keturunannya sahaja yang berhak memiliki.

“Jelas rupanya sebahagian besar ahli politik Melayu Malaysia tiada agenda untuk agama, bangsa dan negara. Agenda mereka hanya untuk dapatkan undi semasa PRU. Dan jika menang bagaimana untuk mengekalkannya. Isu agama hanya pemanis kata. Isu bangsa dan negara hanya sebagai pelaris bicara,” sinisnya.

Tanpa menyebut mana-mana pihak, Ustaz Sharipudin berkata, ketika menjadi pembangkang, golongan berkenaan banyak agenda yang diperjuangkan.

“Sana tidak adil sini tidak adil. Bersahut-sahutan laungan perjuangan segenap pelosok tanah air. Mana keadilan untuk Adib. Arak haram perlu dihapuskan. Judi haram dan banyak lagi.

“Ada kumpulan lain jadi pembangkang. Asyik bangkang saja. Semua tak kena. Banyak pulak cadangan untuk dilaksanakan. Rupanya parti-parti Melayu Malaysia ada idea saja, bukan agenda ketika jadi pembangkang.

“Bila dapat kerajaan semua idea ‘dipasingkan’ kepada pembangkang baru. Begitulah secara bergilir-gilir macam filem Madu Tiga arahan Allahyarham P Ramlee,” sindirnya.

Bahkan beliau menganggap laungan pihak tersebut kononnya sebagai pejuang negara hanyalah perisa berbisa ketika berbicara.

“Tempik sorak sana sini kononnya laungkan perjuangan suci. Suci dalam debu. Rupanya tempikan mereka itu sebagai semboyan untuk kumpul harta lagi. Hampir semua harta negara yang dikeluarkan untuk rakyat perlu melalui tapisan mereka dengan pelbagai jenama. Sebab tu ramai di kalangan mereka masih dibicara.

“Itupun masih bertempik sana sini kami adalah pejuang negara. Masih tidak malu menyatakan jika kami diberi peluang memerintah semula kami akan bela agama. Kami akan bela bangsa. Itu semuanya perisa berbisa ketika berbicara,” katanya.


Presiden Finland tandatangan perundangan NATO

HELSINKI, 2 Ramadan 1444H, Jumaat – Presiden Finland, Sauli Niinisto pada Khamis menandatangani penyertaan negaranya dalam Pertubuhan Perjanjian Atlantik Utara (NATO), yang telah disahkan oleh Parlimen pada 1 Mac.

Finland kemudiannya akan menyerahkan dokumen berkaitan keahlian NATO kepada pentadbiran Amerika Syarikat sebaik sahaja Türkiye dan Hungary meratifikasi keahliannya.

Jumaat lalu, semasa lawatan Niinisto ke Türkiye, Presiden Recep Tayyip Erdogan, berkata, Ankara akan memulakan proses meratifikasi bidaan Finland.

Parlimen Hungary dijangka mengundi mengenai keahlian Finland pada Isnin depan.

Kesemua 30 sekutu NATO perlu menandatangani protokol penyertaan ahli baharu.

Sehingga kini, 28 negara anggota telah berbuat demikian. – Bernama


‘Tak sayang nyawa’ program agih ayam Pemuda UMNO dicemuh netizen

BANGI, 3 Jamadilakhir 1442H, Sabtu – Rata-rata netizen kesal dengan tindakan penduduk di Presint 9, Putrajaya seolah-olah tidak sayangkan nyawa apabila berkumpul beramai-ramai hanya sekadar mahu mendapatkan seekor ayam beku.

Tambahan pula, kes COVID-19 di negara ini kekal pada empat angka hampir setiap hari.

Terdahulu, sebanyak 2,000 ekor ayam diagihkan secara percuma oleh Pemuda UMNO Putrajaya pada Khamis.

Hampir 2,000 penduduk Putrajaya mengunjungi lokasi agihan berkenaan yang dibuat di hadapan Rumah Perlindungan Kucing sejak jam 4 petang.

Pengguna laman Facebook, Baharin Kamaruddin berkata, nyawa manusia kini murah kerana sanggup dijangkiti COVID-19 disebabkan seekor ayam percuma.

“….murahnya nilai nyawa semua,” katanya.

Turut sependapat adalah Hanasley Mokhtar dengan berkata, kejadian tidak menghapuskan penularan wabak, sebaliknya akan meningkatkan kes jangkitan.

“Kerana ayam percuma nyawa diragut. Melayu Melayu,” katanya kesal.

Pada masa sama, Nazri Tamyiz berkata, netizen tidak seharusnya menyalahkan orang ramai yang datang mengambil ayam berkenaan, sebaliknya perkara itu harus ditujukan kepada penganjur.

“Yang datang pun kalau sanggup ambil risiko, maknanya memang mereka memerlukan bantuan tu. At least lepas juga makan anak bini sehari dua ni,” katanya sinis.

Tulis Nurmilysha Mohd Noor: “Kenapa tak hantar je ke rumah? Tahu ada acara lain yang lebih sesuai buat masa sekarang ini.”

Tambah Rozila Che Harun: “ Kalau nak bagi free pun jangan sampai menyusahkan. Banyak cara boleh buat lagi. COVID-19 makin teruk, kesian pula tengok,”

Putrajaya yang kini diletakkan di bawah Perintah Kawalan Pergerakan (PKP) bersama lima negeri lain merekodkan bilangan 229 kes dalam tempoh 14 hari.

Bagaimanapun, Naib Ketua Pemuda UMNO Putrajaya, Mohd Zushaidey Zulkifli berkata, pihaknya telah mendapat kebenaran daripada Majlis Keselamatan Negara (MKN) dan polis.

“Kami menitikberatkan soal prosedur operasi standard (SOP) ditetapkan kerana agihan dibuat secara pandu lalu dan tidak melibatkan sebarang sentuhan,” katanya.


Perkhidmatan rel, bas Prasarana cecah sejuta penumpang sehari

KUALA LUMPUR, 3 Ramadan 1444H, Sabtu – Perkhidmatan rel dan bas kendalian Prasarana Malaysia Berhad (Prasarana), mencatatkan jumlah sejuta penumpang sehari pada 21 Mac lepas (Selasa), jumlah tertinggi sejak negara memasuki fasa endemik.

Prasarana dalam satu kenyataan memaklumkan, jumlah itu merupakan lonjakan daripada purata 846,000 penumpang sehari dari 1 Januari hingga 15 Mac, dengan perkhidmatan rel mencatatkan seramai 767,000 penumpang, manakala perkhidmatan bas mencatatkan 235,000 penumpang.

“Angka sejuta penumpang sehari tersebut termasuk purata 100,000 penumpang yang menggunakan perkhidmatan MRT Laluan Putrajaya, sejak ia dilancarkan Perdana Menteri Datuk Seri Anwar Ibrahim pada 16 Mac lepas.

“Prasarana mengucapkan terima kasih kepada semua penumpang yang menggunakan perkhidmatan yang disediakan dan akan terus berusaha untuk memastikan faktor keselamatan, kelancaran dan kestabilan perkhidmatan, dipelihara untuk manfaat orang ramai,” menurut kenyataan itu.

Kenyataan itu memaklumkan sebelum COVID-19 mula melanda negara pada awal 2020, kira-kira 1.2 juta orang menggunakan perkhidmatan Prasarana sehari.

Ketika ini penumpang menikmati tambang percuma bagi perkhidmatan Transit Aliran Massa (MRT) Laluan Putrajaya, termasuk bas perantara bagi MRT Laluan Putrajaya dari Damansara ke Putrajaya Sentral sehingga 31 Mac depan.

Orang ramai boleh mendapatkan maklumat terkini melalui saluran media sosial Rapid KL ataupun melalui aplikasi PULSE yang boleh dimuat turun secara percuma. – Bernama


Dakwaan Asri Janggut tak tepat, tiada pegawai polis terbabit rasuah

KUALA LUMPUR, 21 Muharram 1442H, Rabu  – Tiada elemen rasuah dalam kalangan anggota dan pegawai polis berkaitan sindiket perjudian dan penyeludupan rokok di daerah Sungai Buloh, kata Ketua Polis Negara Tan Sri Abdul Hamid Bador.

Bagaimanapun, setelah meneliti laporan khas Jabatan Intergriti dan Pematuhan Standard (JIPS) Bukit Aman yang diserahkan kepadanya, Abdul Hamid berkata, terdapat beberapa kelemahan dan mengakui ada ruang untuk penambahbaikan.

“Saya telah meneliti laporan berkenaan dan mendapati berberapa perkara yang dibangkitkan dalam video pendedahan Asri Janggut yang tular di media sosial, adalah kurang tepat.

“Ini kerana pihak Ibu Pejabat Polis Daerah (IPD) Sungai Buloh tidak menerima sebarang ganjaran atau rasuah bagi banteras kes judi di daerah itu,” katanya pada sidang media selepas majlis serah terima tugas jawatan empat pengarah jabatan Polis Diraja Malaysia (PDRM) dan Pengerusi Persatuan Keluarga Polis (Perkep) di Maktab PDRM Cheras, di sini, hari ini.

Selain itu, Abdul Hamid berkata, dalam laporan JIPS itu juga menyatakan, Ketua Polis Daerah Sungai Buloh Supt Shafa’aton Abu Bakar memiliki rekod baik dan bertanggungjawab menangani isu berkenaan di daerah terbabit.

“Daripada segi penguatkuasaan usaha membanteras kegiatan judi yang dilakukan oleh IPD berkenaan memang dijalankan dengan giatnya.

“Siasatan JIPS secara menyeluruh dan saya melihat daripada latar belakang kekayaan yang dimiliki pegawai dan anggota polis di daerah itu, tidak ada yang luar biasa yang menunjukkan mereka ini menerima rasuah,” katanya.

Abdul Hamid berkata, adalah tidak benar sama sekali jika dikatakan seluruh warga IPD Sungai Buloh terlibat rasuah dan sebagainya.

“Saya masih menaruh keyakinan terhadap mereka (warga IPD Sungai Buloh) dan saya hendak memulihkan semangat mereka selepas dikecam di media sosial. Mereka ini bekerja dengan ikhlas dan jujur,” katanya.

Semalam, media melaporkan JIPS telah menyerahkan laporan khas mengenai IPD Sungai Buloh berhubung kes perjudian di daerah itu, yang merangkumi hasil siasatan pasukan khas selama 10 hari dan aset yang dimiliki pegawai dan anggota IPD Sungai Buloh.

Pada Ogos, tular video di media sosial menerusi Facebook Hot Burger Malaysia yang dikongsikan pemilik akaun Facebook Asri Janggut, membangkitkan isu kegiatan perjudian di beberapa unit kedai dan penjualan rokok seludup berleluasa di Sungai Buloh. -Bernama


Dua maut letupan di restoran Abu Dhabi

ABU DHABI, 12 Muharram 1442H, Isnin – Sekurang-kurangnya dua maut akibat letupan di restoran makanan segera di sebuah bangunan di Jalan Rasid Bin Saeed, pagi tadi.

Pejabat Media Kerajaan Abu Dhabi dalam satu kenyataan berkata, seorang daripada mangsa yang terkorban berada berhampiran lokasi kejadian, manakala seorang lagi terkena serpihan ketika melalui lokasi terbabit.

“Kami mengucapkan takziah kepada keluarga mereka, semoga Tuhan menenangkan jiwa mereka,” katanya.

Dalam kenyataan sama, pejabat itu berkata, beberapa mangsa yang mengalami kecederaan ringan dan sederhana telah dibawa ke hospital.

“Menurut siasatan di lokasi, kejadian itu disebabkan oleh masalah pada kelengkapan tabung gas selepas pengisian bahan bakar.

“Pasukan keselamatan membantu mengeluarkan orang ramai dari bangunan dan sekitar kawasan untuk memastikan keselamatan setiap orang,” katanya.

Selain itu, katanya, pegawai telah mengarahkan para pemandu supaya menjauhi jalan berkenaan yang berhampiran dengan Al Wahda Mall, sementara perkhidmatan kecemasan tiba.

Menurut media tempatan, letupan itu menyebabkan kebakaran yang memusnahkan tingkat bawah bangunan.

“Kebakaran dapat dikawal dalam masa 33 minit,” lapor National newspaper milik Abu Dhabi, memetik jurucakap Pertahanan Awam Dubai.

Malah, penduduk turut mendakwa bahawa mereka terdengar letupan yang menyebabkan serpihan bertaburan di seberang jalan di hadapan sebuah bangunan kira-kira jam 10 pagi waktu tempatan.

“Kami mendengar letupan kuat, diikuti oleh asap tebal dari lokasi di bangunan itu,” kata salah seorang penduduk. -Agensi


E-rokok, vape dikenakan duti eksais 10 peratus

KUALA LUMPUR, 22 Rabiulakhir 1442H, Selasa – Duti eksais akan dikenakan ke atas peranti rokok elektronik dan bukan elektronik serta cecair dan gel untuk peranti berkenaan mulai 1 Januari, kata Jabatan Kastam Diraja Malaysia.

Ketua Pengarahnya, Datuk Seri Abdul Latif Abdul Kadir berkata, duti eksais untuk peranti rokok elektronik dan bukan elektronik akan dikenakan cukai ad valorem (mengikut nilai) 10 peratus.

Sementara cecair atau gel peranti rokok elektronik serta vape yang tidak bernikotin pula berharga RM0.40 per mililiter (ml).

“Duti eksais akan dikenakan ke atas barang-barang tersebut semasa diimport dan pelepasan oleh pengilang tempatan.

“Pengilang tempatan mesti dilesenkan di bawah Seksyen 20 Akta Eksais 1976 dengan pembayaran RM4,800 setahun sementara pembayaran untuk lesen gudang adalah RM2,400 setahun di bawah Seksyen 25 akta yang sama,” katanya dalam satu kenyataan, hari ini.

Pengilang tempatan mesti memohon lesen di jabatan kastam zon atau negeri masing-masing di mana sesebuah kilang atau gudang beroperasi sebelum 15 Disember, katanya.

Abdul Latif berkata, surat permohonan lesen eksais perlu dikemukakan bersama borang JKDM nombor 1 yang lengkap diisi serta sijil pendaftaran perniagaan atau syarikat di bawah Suruhanjaya Syarikat Malaysia (SSM) atau pihak berkuasa tempatan (PBT) untuk Sabah, Sarawak dan Wilayah Persekutuan Labuan.

“Mereka juga mesti mempunyai lukisan dan lakaran premis pembuatan, dan senarai bahan mentah dan barang siap.

“Mereka juga harus menyediakan carta aliran proses pembuatan, kapasiti pengeluaran bagi setahun dan pengakuan kandungan nikotin dalam cecair atau gel rokok elektronik.

“Semua pemegang lesen mesti mematuhi syarat pelesenan dan memberikan jaminan bank untuk memastikan keselamatan tugas dan cukai,” katanya.


PEMULIH hanya bantuan sementara, perlu ada pelan jangka panjang

Oleh Athirah Huda Zalhe

BANGI, 18 Zulkaedah 1442H, Selasa – Kerajaan masih perlu memikirkan pelan jangka panjang untuk rakyat dan pemulihan ekonomi negara sekiranya situasi pandemik COVID-19 berlarutan hingga ke tahun depan.

Meskipun Pakej Perlindungan Rakyat dan Pemulihan Ekonomi (PEMULIH) yang diumumkan semalam secara dasarnya memuaskan, bantuan kewangan itu bagaimanapun hanya untuk jangka pendek dan bersifat sementara.

Sedangkan, rakyat berkemungkinan berdepan kesan komitmen jangka panjang membabitkan pinjaman perumahan dan kewangan sekiranya krisis kesihatan berlarutan, kata penganalisis ekonomi, Prof Madya Dr Abu Sofian Yaacob.

“Sekarang ini ramai yang terkesan dan ada mengambil tindakan di luar batasan disebabkan kemurungan dan ketidakstabilan mental.

“Apa yang rakyat perlukan ialah pekerjaan supaya mereka boleh mendapat pendapatan yang berterusan bukannya bantuan jangka pendek,” katanya kepada Ismaweb.net, hari ini.

Justeru, beliau mencadangkan supaya kerajaan memberi fokus kepada peluang pekerjaan yang lebih meluas kepada rakyat, walaupun pendapatan mungkin tidak seperti sebelum negara dilanda wabak.

Melalui langkah itu juga, katanya, rakyat akan lebih mudah mengatur komitmen perbelanjaan, sekali gus merancakkan kembali sektor ekonomi secara berperingkat.

“Saya juga ingin mencadangkan sekiranya wabak dan PKP ini berlarutan, benarkan sesiapa yang hilang pekerjaan atau tiada pendapatan terutama bagi yang berkeluarga untuk merentas negeri pulang ke kampung atau rumah keluarga.

“Mereka boleh mengusahakan ladang atau bercucuk tanam untuk menampung kehidupan harian. Ini secara tak langsung mengurangkan gejala sosial di luar batasan,” katanya.

Semalam, Perdana Menteri, Tan Sri Muhyiddin Yassin mengumumkan peruntukan RM150 bilion menerusi PEMULIH merangkumi suntikan langsung fiskal kerajaan RM10 bilion.

Sejak pandemik COVID-19, kerajaan Perikatan Nasional telah melaksanakan tujuh program bantuan dan pakej rangsangan dengan jumlah keseluruhan bernilai RM380 bilion.

Ia antaranya merangkumi bantuan tunai kepada rakyat, program subsidi upah untuk majikan dan bantuan kewangan kepada Industri Kecil dan Sederhana (IKS).


‘Nafsu politik angkuh mereka terlalu tinggi’

BANGI, 2 Zulhijjah 1442H, Isnin – Hanya mereka yang masih gila berpolitiking membuat kenyataan bahawa Malaysia sudah gagal menangani wabak COVID-19, tegas Presiden PAS, Datuk Seri Abdul Hadi Awang.

Menyelar pihak berkenaan, beliau berkata, hal ini disebabkan oleh nafsu politik angkuh mereka terlalu tinggi dan sangat rakus mahu berkuasa, sehingga mendabik dada dalam menyelesaikan masalah seperti apa yang dijanjikan dalam manifesto Pilihan Raya Umum ke-14 (PRU-14) dahulu.

Katanya, pihak berkenaan masih ingin mengaku boleh menyelesaikan semua masalah dalam sekelip mata sahaja, sehingga sanggup merempuh keadaan paling mencabar yang masih dihadapi oleh mereka yang berada di barisan hadapan.

“Pasukan barisan hadapan berusaha penuh gigih dengan mengambil langkah pencegahan khususnya meningkatkan jumlah suntikan vaksin dengan seluas-luasnya bagi menyelamatkan rakyat, serta memberikan kefahaman akan kepentingannya kepada seluruh rakyat.

“Namun, sikap mereka yang terlalu berpolitiking mendakwa bahawa kenyataan Kementerian Kesihatan Malaysia yang melaksanakan tugas secara langsung melaporkan angka statistik penularan wabak COVID-19, dianggap sebagai berpolitik.

“Walaupun pihak yang melaporkan angka statistik tersebut wajib berterus terang, tidak boleh menyembunyikan realiti atau kenyataan sebenar yang berlaku di lapangan,” katanya menerusi kenyataan di Facebook beliau.

Ahli Parlimen Marang itu juga menempelak golongan tertentu yang berani mencabar pihak yang menunaikan kewajipan menangani wabak ini.

“Seperti orang buta memarahi orang yang menolongnya untuk menyeberangi jalan yang sibuk dan lalu lintas yang berbahaya.

“Sepatutnya berterima kasih kerana ada orang yang menolongnya, tetapi dibalas dengan maki hamun, seolah-olah tiada pertimbangan akal yang sihat, sudahlah matanya pula buta,” bidasnya.

Dalam keadaan yang mencabar seperti ini, Abdul Hadi berkata, peranan semua pihak adalah wajib bagi menyelamatkan keadaan secara bersama dan menolak segala kepentingan peribadi, puak dan kumpulan.

“Di sinilah pentingnya memelihara perpaduan dan permuafakatan yang sedia terjalin bagi meredakan ketegangan dan mewujudkan kestabilan politik dalam negara.

“Islam juga melarang para penganutnya daripada berputus asa,” katanya.


Adakah MCA sedang protes, lantik peguam bela individu bantah Jawi?

Oleh Siti Hafidah Abd Ghaffar

BANGI, 16 Rejab 1442H, Ahad – Pelik tatkala melihat parti berasaskan perkauman MCA beria-ria mahu melantik peguam bagi membela lapan lelaki yang didakwa dengan pertuduhan berhimpun secara haram pada 2019.

Walhal sepatutnya MCA – yang sebahagian daripada kerajaan memerintah – perlu menerajui mendidik masyarakat Cina untuk belajar patuh dan taat kepada keputusan Kementerian Pendidikan Malaysia (KPM) berkaitan isu pendidikan rakyat.

Lantaran itu, Ketua Wanita Barisan Jemaah Islamiah Se-Malaysia (BERJASA), Azizah Che Awang membangkitkan persoalan apa maksud tersirat dari tindakan MCA itu.

“Adakah ia suatu protes?

“Wanita BERJASA ingin menegaskan agar semua pihak menghentikan sebarang usaha untuk mempertikaikan keputusan yang dicapai bersama,” katanya ketika dihubungi Ismaweb.net, hari ini.

Pada masa sama, beliau hairan apabila semua tertuduh membantah rancangan pelaksanaan pembelajaran tulisan Jawi di sekolah vernakular, walaupun mendakwa bukan antikerajaan, anti-Melayu atau anti-Jawi.

“Lantas jika demikian, kenapa enggan untuk tulisan Jawi dimasukkan ke dalam kurikulum sekolah vernakular? Sedangkan belajar tulisan Jawi adalah suatu proses memperkembangkan Bahasa Melayu yang merupakan bahasa kebangsaan.

“Sungguh menghairankan apabila hanya lima hingga enam aksara sahaja daripada tulisan Jawi itu telah menimbulkan kekecohan di kalangan masyarakat Cina,” katanya.

Dalam pada itu, beliau berkata, Perkara 10(1)(a) memperuntukkan setiap warganegara mempunyai kebebasan bercakap dan bersuara.

Bagaimanapun katanya, warganegara Malaysia mempunyai kebebasan dalam mengeluarkan pendapat dan buah fikiran mereka selagi mereka tidak menyentuh pada isu-isu sensitif yang telah dikenal pasti seperti dalam perkara 10(4).

“Kebebasan bersuara dalam negara kita tidak dijaminkan secara mutlak tetapi tertakluk kepada sekatan yang berpatutan demi kesejahteraan dan mengelakkan keretakan perpaduan nasional,” katanya.

Sebelum ini, MCA dilaporkan, bakal melantik peguam bagi membantu semua tertuduh yang didakwa di mahkamah kerana pembabitan mereka dalam ‘bantahan kemasukan pembelajaran Jawi dalam kurikulum pendidikan Cina’.

Tindakan itu atas alasan kononnya semua tertuduh hanya mengamalkan hak kebebasan bersuara mereka dalam keadaan yang aman seperti dibenarkan dalam Perlembagaan negara.

Menurut Setiausaha Agung MCA, Datuk Chong Sin Woon, mereka menyuarakan permohonan dengan aman, tanpa menjejaskan keamanan awam.


Perkeso sedia insentif majikan gaji pekerja OKU, bekas banduan

KUALA LUMPUR, 3 Syaaban 1444H, Jumaat – Kerajaan akan terus menggalakkan sektor swasta menggaji dengan nilai lebih tinggi dan menggalakkan anak muda meningkatkan keupayaan dan kemahiran bagi meraih gaji lebih bermakna, kata Perdana Menteri, Datuk Seri Anwar Ibrahim.

Beliau berkata, ini antara lain dengan penyediaan insentif oleh Pertubuhan Keselamatan Sosial (Perkeso) kepada majikan bagi menggaji golongan mudah terjejas seperti Orang Kurang Upaya, bekas banduan, gelandangan dan penganggur tegar sehingga RM600 sebulan untuk tiga bulan.

“Perkeso juga akan turut menyediakan insentif kepada majikan yang menggaji 17,000 graduan khususnya graduan pendidikan teknik dan vokasional (TVET) sebanyak RM600 sebulan selama tiga bulan sebagai tambahan kepada gaji yang ditawarkan.

“RM45 juta disediakan untuk tujuan ini,” katanya ketika membentangkan Belanjawan 2023 di Dewan Rakyat hari ini.

Anwar berkata, Perkeso juga akan menyediakan elaun RM300 untuk tiga bulan sebagai menggantikan pendapatan pekerja gig yang aktif dan sedang menjalani program latihan, selain menanggung bayaran latihan untuk pekerja gig menjalani program peningkatan kemahiran micro credentials sehingga RM4,000.

Beliau berkata, Pembangunan Sumber Manusia Berhad (HRDCorp) dengan dana RM1 bilion akan dimanfaatkan untuk melaksanakan program latihan kemahiran kepada pekerja bagi majikan berdaftar dan mempunyai levi terkumpul.

Anwar berkata, bagi membantu menangani pengganguran dalam kalangan belia, syarikat berkaitan kerajaan akan menawarkan 35,000 peluang kerjaya kepada lepasan sekolah dan graduan.

Katanya, kerajaan juga akan menyediakan RM50 juta geran sepadan untuk menggalakkan automasi sektor perladangan melalui penggunaan robotik dan kecerdasan buatan yang berupaya menggaji pekerja tempatan yang berkemahiran.

Anwar berkata, sebanyak RM80 juta disediakan bagi menambah baik kelestarian industri sawit dan mempergiat kempen menangani antiminyak sawit.-  Bernama


Hadi Awang menghadap Sultan Nazrin

IPOH, 29 Rabiulakhir 1442H, Selasa – Presiden PAS Datuk Seri Abdul Hadi Awang hari ini menghadap Sultan Perak Sultan Nazrin Shah di Istana Kinta di sini.

Kereta yang membawa Ahli Parlimen Marang itu tiba pada pukul 10.50 pagi.

Abdul Hadi diterima menghadap Sultan Nazrin selepas beliau mengutus warkah pada 10 Disember lepas memohon perkenan untuk menghadap baginda bagi menyembah maklum suasana politik yang melibatkan PAS.

Pada Jumaat (11 Disember), Pesuruhjaya PAS Perak Razman Zakaria menzahirkan permohonan ampun kepada Sultan Nazrin atas kekhilafan tiga Ahli Dewan Undangan Negeri (ADUN) daripada parti itu kerana tidak menghadap baginda sepertimana dititahkan pada 8 Disember lepas.

Selain Razman yang juga ADUN Gunung Semanggol, dua lagi wakil rakyat PAS Perak terlibat ialah Mohd Akmal Kamarudin (Selama) dan Mohd Khalil Yahaya (Kubu Gajah).

Dalam pentadbiran kerajaan negeri sebelum ini, Razman dan Mohd Akmal dilantik sebagai Ahli Majlis Mesyuarat Kerajaan Negeri (Exco).

Bagaimanapun, ketika istiadat angkat sumpah jawatan Exco di Istana Iskandariah, Kuala Kangsar, pada 10 Dis lepas, tiada ADUN daripada PAS dalam senarai awal yang dilantik sebagai Exco, sebaliknya hanya melibatkan empat ADUN UMNO dan seorang daripada Bersatu. – Bernama


Sarawak pula dilanda banjir, jumlah mangsa di 3 negeri menurun

KUALA LUMPUR, 29 Jamadilawal 1442H, Rabu – Sarawak menjadi negeri terbaru dilanda banjir manakala keadaan di Kelantan, Pahang dan Sabah beransur pulih dengan penurunan jumlah mangsa yang dipindahkan,  namun terdapat pertambahan mangsa di Johor.

Semakan di infobanjir.water.gov.my pagi ini mendapati paras air Sungai Golok, Kuala Jambu di Kelantan dan Sungai Pahang di Lubuk Paku, Maran dan Serambi di  Pekan serta Sungai Jelai, Lipis masih melebihi paras bahaya.

Selain itu, Jabatan Meteorologi Malaysia (MetMalaysia) hari ini turut mengeluarkan amaran cuaca buruk dan waspada, dengan hujan lebat dijangka berterusan di beberapa kawasan di Sarawak, sehingga esok (14 Januari) manakala amaran cuaca waspada dengan hujan lebat dijangka berlaku di Sabah sehingga hari ini (13 Januari).

Di KELANTAN, jumlah mangsa yang ditempatkan di pusat pemindahan sementara (PPS) berkurangan kepada 84 orang pada 8 pagi ini berbanding 275 orang, petang semalam.

Berdasarkan aplikasi Info Bencana Jabatan Kebajikan Masyarakat (JKM), semua mangsa banjir berkenaan membabitkan jajahan Pasir Mas yang ditempatkan di dua PPS iaitu Sekolah Kebangsaan (SK) Tok Deh (58 orang) dan SK Bakong (26 orang).

Di PAHANG, jumlah mangsa banjir yang masih berada di 147 PPS di lapan daerah adalah seramai 16,292 orang daripada 4,483 keluarga.

Daerah Temerloh masih mencatatkan jumlah mangsa paling ramai iaitu 7,989 orang diikuti Pekan (3,172 orang), Maran (2,059), Bera (1,636), Kuantan (749), di Lipis (460), Jerantut (154 ) dan Raub (73).

Di SABAH, keadaan sama turut dilaporkan dengan penurunan mangsa banjir kepada 951 orang pagi ini berbanding 1,765 orang semalam. Setakat ini, empat daerah iaitu Kota Marudu, Pitas, Tongod dan Beaufort melibatkan 84 kampung terjejas akibat banjir, namun belum ada mangsa banjir dipindahkan di Tongod.

Menurut kenyataan Sekretariat Jawatankuasa Pengurusan Bencana Negeri Sabah, semua mangsa terbabit ditempatkan di lapan PPS yang dibuka Kota Marudu, Pitas dan Beaufort.

Seramai 782 penduduk Kota Marudu ditempatkan di Dewan Kampung Asin-Asin, SK Taritipan, SK Advent Damai dan Sekolah Menengah Kebangsaan (SMK) Tandek, manakala mangsa di Pitas ditempatkan di SK Salimpodon (41 orang), Dewan Kampung Kusilad (42 orang) dan SK Pekan II (62 orang). Di Beaufort, mangsa banjir ditempatkan di Dewan Datuk Seri Panglima Mohd Dun Banir melibatkan 24 orang.

Di JOHOR, bilangan mangsa banjir meningkat sedikit kepada 3,314 orang setakat 8 pagi ini berbanding 3,274 orang pada 7.30 malam tadi, ekoran cuaca hujan dan mendung yang silih berganti.

Pengerusi Jawatankuasa Kesihatan dan Alam Sekitar negeri R. Vidyananthan berkata, mangsa dari Johor Bahru, Pontian, Kota Tinggi, Kluang dan Segamat ditempatkan di 33 PPS, dengan Kota Tinggi masih merupakan daerah paling terjejas dengan 2,202 mangsa ditempatkan di 22 PPS, diikuti Johor Bahru dengan 922 orang, Kluang (97 orang), Segamat (76 orang) dan Pontian dengan 17 orang.

Di SARAWAK, seramai 53 penduduk terdiri daripada 32 orang di Kuching dan 21 orang di Serian dipindahkan selepas hujan lebat yang berterusan sejak semalam menyebabkan kediaman mereka dinaiki air.

Jawatankuasa Pengurusan Bencana Negeri Sarawak memaklumkan, PPS di Balai Raya Taman Desa Wira mula dibuka 2.30 pagi tadi bagi menempatkan penduduk terjejas banjir di taman perumahan itu.

“PPS Dewan Kampung Betong Kenawit di Serian dibuka 10.30 malam tadi selepas hujan lebat di sekitar Sungai Betong Kenawit menyebabkan limpahan air sungai ke kawasan rendah,” kata Ketua Sekretariat JPBN Sarawak, Mej (PA) Ismail Mahedin.

Pusat Gerakan Operasi (PGO) Jabatan Bomba dan Penyelamat Malaysia Sarawak memaklumkan setakat ini 12 kawasan di negeri itu telah dinaiki air sejak malam tadi. – Bernama


Vaksin bagai ‘kubu’, pelindung dalam badan: Bekas pesakit COVID-19

KUALA TERENGGANU, 8 Zulkaedah 1442H, Sabtu – Vaksin bagaikan ‘kubu’ dan pelindung yang kukuh di dalam tubuh badan meskipun ‘diserang’ COVID-19.

Pengakuan tersebut dilontarkan dua bekas pesakit wabak itu setelah mereka terselamat daripada mengalami sebarang simptom berikutan telah menerima suntikan vaksin.

Nur Fazlizai Ali, 34, seorang pengamal media, dijangkiti hanya kira-kira tiga minggu selepas melengkapkan suntikan vaksin Sinovac, keluaran negara China itu.

“Saya menerima vaksin dos pertama pada 1 April manakala dos kedua pada 22 April lepas. Memang agak terkejut pada awalnya apabila disahkan positif pada 12 Mei dan dimaklumkan jangkitan itu melibatkan kenalan yang telah saya temui bagi urusan kerja.

“Berkali-kali saya tanya doktor untuk buat pengesahan namun akhirnya jawapan tetap sama dan saya terpaksa ditempatkan di Pusat Kuarantin dan Rawatan COVID-19 Berisiko Rendah (PKRC),” katanya yang dihubungi Bernama di sini baru-baru ini.

Nur Fazlizai berkata lebih menyayat hati, beliau menaiki van Kementerian Kesihatan (KKM) untuk dibawa ke PKRC di Universiti Teknologi Mara (UiTM) Cawangan Chendering, di sini pada waktu malam dengan diiringi takbir Aidilfitri.

“Sangat sedih dan takut sebenarnya…memang tak tergambar perasaan ketika itu tetapi tetap berdoa agar vaksin yang telah saya terima sebelum ini mampu menghilangkan virus secepat mungkin.

“Apa yang saya bimbangkan ialah jangkitan terhadap orang lain…namun ia tetap berlaku kerana daripada 30 kontak rapat, dua daripadanya dijangkiti. Syukur…mereka tidak bergejala teruk,” katanya.

Ketika ditanya sama ada timbul keraguan dan penyesalan ekoran dijangkiti meskipun telah divaksin, wanita itu berkata: “Sudah tentu tidak kerana jika dibandingkan dengan keadaan pesakit lain yang belum menerima vaksin, saya sebenarnya adalah insan bertuah”.

Beliau berkata di PKRC tersebut, ramai pesakit yang mengalami batuk teruk, demam serta hilang deria bau tetapi keadaan beliau bagaikan tidak dijangkiti hingga boleh melakukan pelbagai aktiviti lain termasuk menulis berita.

Senada dengan Nur Fazlizai mengenai kepentingan vaksin, Zaid Salim, 50-an, yang dijangkiti selepas menerima suntikan pertama berkata beliau juga tidak mengalami sebarang simptom.

Zaid yang merupakan wartawan sambilan di sebuah syarikat akhbar, menerima suntikan tersebut pada 11 Mei lepas dan didapati positif COVID-19 tiga hari selepas itu serta dimasukkan ke PKRC UiTM Cawangan Chendering.

“Saya dikatakan dijangkiti ketika membuat liputan sepertimana Nur Fazlizai dan tidak mengetahui bahawa ada dalam kalangan mereka yang hadir telah positif.

“Namun, suntikan vaksin yang telah diterima bukan sekadar menyebabkan saya tidak mengalami sebarang masalah kesihatan malah daripada 40 kontak rapat, tiada seorang pun yang positif termasuk ahli keluarga yang pastinya sentiasa bersalaman setiap hari,” katanya yang menerima vaksin Pfizer-BioNTech.

Beliau berkata berikutan disahkan positif COVID-19, suntikan dos kedua yang sepatutnya dilakukan pada 14 Jun terpaksa ditangguhkan dan beliau perlu menunggu selama enam bulan daripada tarikh keputusan didapati positif.

Menceritakan pengalaman mereka yang terpaksa berhari raya di PKRC, Nur Fazlizai dan Zaid berkata ia hanya ‘masalah kecil’ jika dibandingkan dengan kesukaran petugas di situ yang bukan sekadar berdepan dengan puluhan tetapi ratusan pesakit setiap hari.

Menurut mereka, individu yang telah terpilih untuk menerima vaksin tidak harus melepaskan peluang mendapatkan suntikan kerana ia bukan sahaja melindungi diri sendiri tetapi juga orang lain. – Bernama


‘Money laundering’ wujud dalam sektor perniagaan lain?: PPIM

Oleh Athirah Huda Zalhe

BANGI, 16 Jamadilakhir 1442H, Jumaat – Kerajaan dan pihak berkuasa perlu bersikap tegas terhadap mana-mana pihak yang terbabit dengan kegiatan pengubahan wang haram di Malaysia.

Tanpa penguatkuasaan yang sepatutnya dibimbangi lebih banyak sektor dan industri di dalam negara dijadikan ‘tapak’ untuk pihak tertentu mencuci wang haram mereka.

Pengerusi Persatuan Pengguna Islam Malaysa (PPIM), Datuk Nadzim Johan berkata, dakwaan wujud ‘money laundering’ bukan hanya dalam industri pembinaan unit kediaman, bahkan sektor perniagaan lain.

“Apa sahaja yang boleh jadikan duit itu bersih dia akan lakukan. Bukan setakat pembinaan rumah saja, kedai makan, sukan dan dobi.

“Kita harap pihak berkuasa boleh menambah tugas dengan mengesan puak-puak ini. KPKT (Kementerian Perumahan dan Kerajaan Tempatan) juga perlu teliti setiap projek pemaju supaya dapat kesan jika wujud kegiatan ini,” katanya kepada Ismaweb.net, hari ini.

Beliau berkata demikian mengulas dakwaan Ahli Jawatankuasa Pusat Ikatan Muslimin Malaysia (ISMA), Ir Ts Lukman Al Hakim Mohamad berhubung kemungkinan wujud kegiatan ‘money laundering’ dalam industri pembinaan unit kediaman di Malaysia.

Beliau berkata, pemaju berkemungkinan membangunkan projek perumahan bukan untuk memenuhi permintaan pasaran atau membuat keuntungan, tetapi sekadar ‘membersihkan dana’ yang diperolehi dari urusan perniagaan haram dan bertentangan undang-undang.

Justeru, katanya, jika tiada tindakan diambil, pelbagai inisiatif dan program yang dilaksanakan kerajaan akan menjadi sia-sia termasuk Dasar Perumahan Nasional 2.0 (2018-2025) serta insentif lain yang diperkenalkan untuk mempromosi pemilikan rumah dalam kalangan rakyat.


Finland kini secara rasmi ahli NATO

BRUSSELS, 14 Ramadan 1444H, Rabu – Finland kini secara rasmi menyertai Pertubuhan Perjanjian Atlantik Utara (NATO) walaupun berulang kali menerima amaran daripada Russia.

Moscow mengancam akan mengambil tindakan balas dan merancang meningkatkan kapasiti ketenteraannya, berhampiran sempadan negara Nordik, jika pakatan itu mengerahkan sebarang tentera atau peralatan tambahan kepada Finland.

Di ibu pejabat NATO di Brussels, satu majlis telah diadakan pada hari Selasa, di mana Setiausaha Agung NATO, Jens Stoltenberg, Menteri Luar Finland, Pekka Haavisto dan Setiausaha Negara Amerika Syarikat (AS), Antony Blinken menyempurnakan formaliti terakhir penyertaan Finland ke dalam pakatan itu di hadapan media.

“Kami kini mengisytiharkan Finland adalah anggota ke-31 perjanjian Atlantik Utara,” Blinken mengesahkan, selepas Haavisto menandatangani perjanjian keanggotaan Finland dalam NATO.

Secara berasingan, Presiden Finland, Sauli Niinistö turut mengesahkan keahlian negaranya dalam satu kenyataan.

“Finland hari ini telah menjadi anggota pakatan pertahanan NATO. Era ketidakselarasan tentera dalam sejarah kita telah berakhir. Era baharu bermula.

“Setiap negara memaksimumkan keselamatannya sendiri. Begitu juga Finland. Pada masa yang sama, keahlian NATO mengukuhkan kedudukan antarabangsa dan ruang untuk kami bergerak.

“Sebagai rakan kongsi, kami telah lama mengambil bahagian secara aktif dalam aktiviti NATO. Pada masa hadapan, Finland akan membuat sumbangan kepada pencegahan dan pertahanan kolektif NATO,” kata Niinisto. – Agensi


Polis Kelantan terima laporan wanita persenda agama Islam

KOTA BHARU, 18 Syawal 1442H, Ahad – Polis Kelantan menerima laporan berkaitan seorang wanita dipercayai pengasas produk kosmetik di negeri ini yang didakwa mempersenda agama Islam.

Ketua Polis Daerah Kota Bharu ACP Abdul Rahim Daud berkata laporan itu diterima di ibu pejabat polis daerah ini pada 10.25 pagi tadi.

“Pengadu mendakwa melihat satu rakaman video dikongsi dalam WhatsApp malam tadi, memaparkan wanita Melayu berusia lingkungan 30-an menyatakan dia tidak suka sembahyang dan semua orang tidak solat pada 2021.

“Tindakan itu boleh dianggap mempersenda dan mempermainkan agama serta boleh menimbulkan kemarahan dalam kalangan masyarakat,” katanya ketika dihubungi hari ini.

Abdul Rahim berkata semakan awal telah dilakukan terhadap video itu dan siasatan lanjut dilakukan mengikut Seksyen 505(b) Kanun Keseksaan dan 233 Akta Komunikasi dan Multimedia 1998.

Terdahulu, tular di media sosial beberapa klip video mengenai wanita terbabit yang mengeluarkan kenyataan bagaikan mempersenda agama Islam seperti solat dan bacaan Yasin. – Bernama


Ismail Sabri kesal tindakan perkecil anggota keselamatan

PUTRAJAYA, 4 Safar 1442H, Selasa – Menteri Kanan (Kluster Keselamatan) Datuk Seri Ismail Sabri Yaakob hari ini mengulangi rasa kesalnya terhadap tindakan seorang pemimpin politik Sabah yang memperkecilkan anggota keselamatan yang mengorbankan nyawa ketika menjaga keselamatan negara, khususnya Sabah.

Katanya perbuatan ahli politik itu yang menyifatkan insiden pencerobohan di Tanduo, Lahad Datu pada 2013 sebagai sandiwara tidak harus dipandang ringan atau diterima.

“Walaupun dia minta maaf, ini (permohonan maaf) bukan lesen kepada setiap orang untuk guriskan hati semua orang, akhirnya minta maaf.

“Saya harap perkara ini tidak berlaku (lagi) dan saya difahamkan ramai rakyat Sabah yang telah membuat laporan polis, begitu banyak sekali. Saya serah kepada pihak polis,” katanya pada sidang media selepas mempengerusikan Mesyuarat Khas Menteri-menteri berkenaan Perintah Kawalan Pergerakan Pemulihan (PKPP), di sini hari ini.

Menteri Pertahanan itu menegaskan peristiwa pencerobohan yang mengorbankan 10 anggota pasukan keselamatan tersebut benar-benar berlaku dan tiada orang yang berlakon untuk mati dalam kejadian berkenaan.

Ismail Sabri juga menyifatkan pemimpin berkenaan sebagai tidak peka terhadap kesedihan keluarga yang kehilangan anak, suami dan bapa dalam insiden berdarah itu.

“Kita nampak dalam media bagaimana sedihnya apabila keluarga menerima mayat anggota yang terbunuh ketika itu. Jadi saya percaya orang ini adalah seorang yang tidak bertanggungjawab, tidak sensitif,” katanya.

Semalam, satu klip video ucapan calon Parti Warisan Sabah (Warisan) Datuk Mohamaddin Ketapi mempersendakan pasukan keselamatan ketika berkempen bagi Pilihan Raya Negeri (PRN) Sabah tular menerusi media sosial sehingga menimbulkan kemarahan pelbagai pihak.

Susulan itu, beliau tampil dengan permohonan maaf dan menjelaskan kenyataannya berhubung pasukan keselamatan seperti yang diucapkan beliau dalam klip video itu telah disalah erti. – Bernama


Macau Scam: Anggota polis digantung kerja, tamat perkhidmatan

KUALA LUMPUR, 4 Rabiulakhir 1442H, Jumaat – Pegawai dan anggota polis terlibat secara langsung dengan individu yang ditahan berkaitan sindiket judi dalam talian dan Macau Scam, bakal berdepan digantung tugas selain ditamatkan perkhidmatan jika pembabitan mereka dibuktikan.

Pengarah Jabatan Integriti dan Pematuhan Standard (JIPS) Bukit Aman Datuk Zamri Yahya berkata proses rakaman percakapan dan pengumpulan bukti berhubung penglibatan 24 pegawai dan anggota seperti didakwa, masih dijalankan.

“Siasatan masih berjalan, namun setelah selesai siasatan pihak JIPS akan mengesyorkan kepada pihak tatatertib, untuk mereka dikenakan hukuman setimpal.

“Ia termasuk digantung tugas bagi melalui proses perbicaraan atau dibuang kerja, sekiranya terdapat bukti jelas berhubung penglibatan mendalam mereka dengan sindiket itu,” katanya kepada Bernama.

Menurut Zamri, kesemua mereka sehingga kini masih menjalankan tugas seperti biasa, dengan sebahagian besarnya telah ditukarkan ke unit lain termasuk pentadbiran.

Zamri berkata penggantungan tugas akan dibuat melibatkan pegawai dan anggota polis yang dituduh di mahkamah, berhubung tuduhan jenayah itu.

“Kesemua mereka akan digantung tugas daripada tarikh mereka mula dituduh sehingga selesai perbicaraan di mahkamah.

“Sekiranya di akhir perbicaraan mereka disabitkan bersalah, tindakan gantung (tugas) akan dilaksana sebelum diikuti dengan langkah seterusnya iaitu ditamatkan perkhidmatan,” katanya.

Menurut Zamri, perkara sebaliknya berlaku sekiranya mereka yang didakwa itu didapati tidak bersalah

“Jika diputuskan tidak bersalah, mereka akan diambil bekerja semula maka tempoh penggantungan tugas adalah bergantung kepada selama mana tempoh perbicaraan itu,” katanya.

Isnin lepas, Bernama melaporkan pegawai kanan PDRM adalah antara yang diambil tindakan, berikutan disyaki mempunyai kaitan dengan individu yang ditahan bagi membantu siasatan sindiket berkenaan, yang turut menyaksikan rombakan besar-besaran dalam pasukan PDRM, melibatkan lebih 20 anggota, pegawai dan pegawai kanan pasukan keselamatan itu, ditukarkan.

Susulan itu, pada Selasa, Bernama melaporkan penyandang jawatan sensitif dalam perkhidmatan PDRM akan digilirkan dengan lebih kerap pada masa hadapan. – Bernama


Kuasa ketiga bergabung bela rakyat, bangunkan semula negara PRU15

Oleh Zuhayati Yazid

BANGI, 27 Safar 1443H, Isnin – Sudah tiba masanya badan bukan kerajaan (NGO) dan parti-parti kecil bergabung sebagai kuasa ketiga membela rakyat dan membangunkan semula negara pada Pilihan Raya Umum ke-15 (PRU-15) nanti.

Tindakan itu perlu kerana situasi politik negara semakin huru-hara selain keadaan ekonomi yang tidak membawa kemajuan.

Presiden BERJASA, Ustaz Zamani Ibrahim berkata, dua parti utama kini tidak lagi relevan kerana hanya melebihkan kepentingan kepartian dan bukannya membawa agenda bangsa dan agama.

“Dua parti ini tak boleh diharapkan lagi, mereka hanya utamakan kepentingan peribadi berbanding menegakkan bangsa dan agama sehingga ekonomi kita tidak lagi berkembang pesat.

“Keadaan ini sekiranya berterusan akan merugikan orang Melayu akibat pemimpin yang tamak dan pentingkan diri sendiri.

“Mereka juga tidak lagi dapat membela rakyat dan membangunkan negara sebaliknya hanya bercakaran sesama sendiri,” katanya kepada Ismaweb.net, hari ini.

Tegas Ustaz Zamani, ahli-ahli politik hari ini hanya mengutamakan pembahagian kerusi dan sayang untuk memberi laluan kepada golongan yang lebih muda walaupun lebih enam penggal memegang kawasan.

Malah, mereka tidak bersedia bergabung dengan orang lain kerana terlalu taksub dengan kuasa yang ada.

“Mereka ini dilihat sangat tamak dan tidak sanggup memberikan laluan kepada generasi muda untuk membangunkan negara sebaliknya mahu terus kekla berkuasa walaupun lebih enam penggal berkuasa,” katanya.

Atas dasar itu, beliau melihat BERJASA perlu duduk semeja dengan NGO-NGO untuk tampil kelainan dalam mewarnai dunia politik yang lebih matang dan membawa kebaikan kepada rakyat dan negara.

“BERJASA dengan kerjasama NGO akan bergabung dan menjadi pilihan rakyat dalam menuju ke arah negara yang lebih stabil,” katanya.

Terdahulu, Prof Dr Mohd Ridhuan Tee Abdullah menerusi kolumnis di Ismaweb berkata, kuasa ketiga perlu bangkit iaitu NGO/NGI (tokoh individu), apabila parti politik tidak lagi boleh diharapkan untuk memperjuangkan nasib rakyat.

“Kuasa ketiga, mari kita mengatur langkah, bermula daripada sekarang menghadapi PRU15.

“Tidak mustahil kuasa ketiga ini turut boleh menjadi ‘king maker’ jika memberikan peluang.

“Melihat kepada senario politik hari ini, 3-5 kerusi sudah cukup menjadi ‘king maker’,” katanya.


1,500 anggota keselamatan Palestin dikerah sempena lawatan Biden ke Bethlehem

BETHLEHEM, 15 Zulhijjah 1443H, Jumaat – Kira-kira 1,500 anggota keselamatan Palestin dikerahkan di Bethlehem untuk memastikan keselamatan lawatan Presiden Amerika Syarikat (AS), Joe Biden ke bandar yang diduduki itu, kata jurucakap polis Palestin, Louay Erzikat.

Semua perkhidmatan keselamatan akan mengambil bahagian dalam memastikan lawatan Biden, jelasnya, termasuk 600 pegawai polis dan 70 kenderaan.

Unit kejuruteraan bahan letupan juga dihantar, manakala jalan utama di Bethlehem telah ditutup selama beberapa jam sebelum dan semasa lawatan.

Gereja Nativity juga telah ditutup kepada pelancong selama beberapa jam.

Presiden AS dijadualkan tiba di Bethlehem dalam perarakan rasmi dari Baitulmaqdis sejurus sebelum tengah hari waktu tempatan. – Agensi


Pencemaran bau di Sungai Selangor disyaki angkara sabotaj

SHAH ALAM, 24 Rabiulawal 1442H, Selasa – Pencemaran bau yang menyebabkan Loji Rawatan Air (LRA) Sungai Selangor Fasa (SSP) 1, 2, 3 dan Rantau Panjang dihenti tugas tengah hari tadi disyaki berpunca daripada perbuatan sabotaj.

Exco Pelancongan, Alam Sekitar, Teknologi Hijau dan Hal Ehwal Orang Asli Selangor, Hee Loy Sian berkata, siasatan awal pihaknya mendapati pencemaran bau dipercayai cecair pelarut itu dikesan berpunca dari loji Indah Water Konsortium (IWK) di Taman Velox, Rawang.

“Tempat ini (Taman Velox) yang kita kenal pasti (bermulanya punca pencemaran bau). Saya akan pergi meninjau lokasi itu kerana dikesan berlaku pembuangan cecair pelarut, sama ada ke dalam lurang atau terus di loji IWK di situ,” katanya ketika menggulung perbahasan usul Bajet Peruntukan Pembangunan Negeri Selangor 2021 pada sidang Dewan Undangan Negeri (DUN) di sini, hari ini.

Beliau berkata demikian apabila Elizabeth Wong Keat Ping (PH-Bukit Lanjan) mencelah sesi penggulungan berkenaan dengan mempersoal mengenai insiden pencemaran bau itu, yang berlaku dalam tempoh 24 jam selepas pindaan Enakmen Lembaga Urus Air Selangor (LUAS) 1999 diluluskan sidang DUN semalam.

Wong turut lantang mempersoal waktu berlaku pencemaran itu dengan mengatakan ia berkemungkinan terjadi pada awal pagi tadi.

Mengulas lanjut, Hee berkata, pemeriksaan LUAS dan Pengurusan Air Selangor Sdn Bhd (Air Selangor) mendapati tiada pencemaran bau dikesan di Sungai Gong dan Sungai Sembah pada pukul 2.00 hingga 7.00 pagi tadi.

Bagaimanapun kata beliau, pihaknya tidak menolak kemungkinan sabotaj yang dilakukan pihak tidak bertanggungjawab itu berlaku antara pukul 7.00 hingga 10 pagi sebelum empat LRA berkenaan ditutup sekitar pukul 12.45 tengah hari.

Beliau berkata, pihaknya akan membuat laporan polis mengenai insiden pencemaran bau itu dalam masa terdekat.

Henti tugas LRA SSP 1, 2, 3 dan Rantau Panjang akibat pencemaran bau itu menyebabkan gangguan bekalan air tidak berjadual mulai pukul 6.00 petang ini melibatkan 1,139,008 akaun pengguna di Lembah Klang merangkumi 1,279 kawasan di Kuala Lumpur, Petaling, Klang, Shah Alam, Kuala Selangor, Hulu Selangor, Gombak dan Kuala Langat. –  Bernama


Khaled Nordin dakwa Tun M tak pernah ‘move on’ daripada UMNO

BANGI, 11 Safar 1444H, Khamis – Tindakan Tun Dr Mahathir Mohamad melabelkan UMNO dengan pelbagai gelaran dan penghinaan didakwa dilakukan dengan satu motif jelas iaitu menutup kegagalan ketara beliau dalam mewujudkan alternatif kepada parti politik itu.

Naib Presiden UMNO, Datuk Seri Mohamed Khaled Nordin mendakwa, kenyataan terbaru bekas Perdana Menteri itu mengenai UMNO menunjukkan bahawa beliau terus dihantui UMNO pada setiap saat dan ketika.

Bahkan dakwanya, tindakan itu jelas bahawa Dr Mahathir sebenarnya tidak pernah ‘move on’ daripada UMNO.

“UMNO telah ‘moved on’. Dari masa silam, dari Tun dan dari kegagalan kami sebelum ini. Kami sedang mengorak langkah menjadi ketumbukan yang bersedia meneroka potensi untuk kembali menjadi kerajaan pada PRU15.

“Sekiranya Tun memilih untuk terus mengambil tahu dan kisah tentang UMNO, kami tidak boleh menghalang ingatan dan sentimentalisme UMNO yang masih menebal dalam hati Tun,” katanya dalam kenyataan yang dimuat naik di akaun Facebook milkinya, hari ini.

Pada masa sama, Mohamed Khaled bagaimanapun mengakui bahawa pemimpin UMNO bukan maksum.

“Kami banyak kelemahan. Saya sedar dan akuinya. Kami tidak akan menafikan hakikat atau bersikap apologetik. Ada yang sohor, ada yang khilaf. Namun masa beredar, zaman berubah dan pemimpin juga begitu.

“Tetapi UMNO tetap lestari kerana orang Melayu menghargai bahawa adalah tidak adil disebabkan beberapa orang pemimpin parti terpalit kontroversi, maka segala-galanya tentang UMNO itu korup dan keji,” katanya.

Selain itu, Mohamed Khaled mengingatkan Dr Mahathir, bahawa ahli UMNO tetap memilih untuk setia dengan parti dan perjuangan nasionalisme Melayu serta modernisme Malaysia.

“Kami sedar, hujan panas permainan hari. Susah senang permainan hidup. Apatah lagi parti besar seperti UMNO, pasti ada pancaroba dan turun naiknya,” katanya.

Sebelum ini, Dr Mahathir mendakwa pucuk pimpinan UMNO kini terkenal di seluruh negara kerana terbabit dengan rasuah dan UMNO terpalit dengan kes kecurian berbilion ringgit wang negara, salah guna kuasa, merosakkan pentadbiran kerajaan dan menghancurkan parti itu sendiri.

Justeru, beliau menggesa supaya UMNO ditolak sepenuhnya.


Tiada rakyat Malaysia dalam nahas pesawat Sriwijaya Air

JAKARTA, 26 Jamadilawal 1442H, Ahad – Tiada rakyat Malaysia di dalam pesawat Sriwijaya Air, yang dilaporkan terhempas di perairan Kepulauan Seribu di Indonesia.

Menurut kenyataan Kedutaan Besar Malaysia di Jakarta, pihak kedutaan telah dimaklumkan tiada warga negara Malaysia terbabit dalam nahas berkenaan.

Pesawat jenis Boeing 737-500 yang membawa 62 penumpang termasuk anak kapal itu dilaporkan terputus hubungan selepas berlepas dari Lapangan Terbang Soekarno Hatta, Jakarta menuju Pontianak, pukul 2.36 petang semalam waktu Indonesia Barat.

Kontak terakhir pesawat itu dengan menara kawalan adalah pada jam 2.40 petang waktu Indonesia Timur. – Bernama


Degil! Tolong dengar nasihat pakar, tangguh PRK Batu Sapi: iMedik

Oleh Athirah Huda Zalhe

BANGI, 17 Rabiulawal 1442H, Selasa – Tolonglah dengar nasihat pakar kesihatan dan ketepikan kepentingan politik sehingga pandemik COVID-19 di negara ini berjaya ditangani.

Demikian rayu Presiden Pengamal Perubatan dan Kesihatan Muslim Malaysia (I-Medik), Prof Dr Azmi Md Nor yang bimbang terhadap rancangan meneruskan Pilihan Raya Kecil (PRK) Parlimen Batu Sapi di Sabah.

Beliau membayangkan kes jangkitan terus meningkat sekiranya pilihan raya itu diteruskan, memandangkan Sabah kekal merekodkan jumlah kes tertinggi setakat ini.

“Saya menganggap ahli politik ini degil. Dengarlah nasihat daripada pakar dan ahli dalam bidang kesihatan.

“Kita masih belum pulih dengan gelombang sekarang, dan tak mustahil akan berlaku lagi gelombang baharu jika (PRK) diteruskan,” katanya kepada Ismaweb.net, hari ini.

Susulan kematian Ahli Parlimen Batu, Datuk Liew Vui Keong pada 2 Oktober lalu, PRK perlu diadakan di saat peningkatan kes COVID-19 di Malaysia, khususnya di Sabah.

Menurut Perlembagaan Persekutuan, ia perlu diadakan dalam tempoh 60 hari selepas kerusi itu dikosongkan.

Meskipun tertakluk Perlembagaan, Prof Azmi berkata, kerajaan boleh mendapatkan nasihat pakar Perlembagaan mengikut kesesuaian keadaan negara ketika ini.

“Perlembagaan adalah digubal oleh manusia. Bukan kita tidak boleh pinda. Minta sahaja pandangan pakar Perlembagaan.

“Kemudian dengar nasihat pakar kesihatan. Daripada mendatangkan mudarat lebih teruk, baik ditangguhkan,” katanya.

Melihat impak Pilihan Raya Negeri (PRN) Sabah baru-baru ini, beliau berkata, ia sudah cukup memberi gambaran kepada keadaan akan datang selepas PRK Batu Sapi pula diadakan.

“Memanglah mereka kata akan menetapkan SOP yang lebih ketat untuk PRK itu, tetapi adakah akan dipatuhi.

“Tengok sewaktu PRN, katanya SOP ketat tetapi akhirnya ahli politik dan penyokong parti sendiri yang ingkar,” katanya.


COVID-19: Indoneisa catat 3,003 kes baharu

JAKARTA, 9 Muharram 1442H, Jumaat – Indonesia mencatatkan 3,003 kes positif baharu COVID-19 dalam tempoh 24 jam, jumlah tertinggi sejak kes pertama dikesan pada 2 Mac lepas.

Berdasarkan data yang disiarkan di laman sesawang rasmi pemerintah Indonesia berkenaan COVID-19, www.covid19.go.id hari ini, kes positif keseluruhan kini meningkat kepada 165,887 kes, manakala jumlah kematian keseluruhan sebanyak 7,169 orang.

Bagi tempoh 12 tengah hari semalam sehingga 12 tengah hari ini juga, sebanyak 105 lagi kematian berlaku di republik berkenaan.

Bagi tempoh 24 jam itu, provinsi Jakarta mencatatkan jumlah kes positif baharu tertinggi iaitu 869 kes, dengan 10 lagi kematian.

Provinsi Jakarta kini mencatatkan kes positif keseluruhan tertinggi iaitu 37,082 kes, diikuti Jawa Timur (32,113) dan selebihnya di 32 provinsi lain.

Provinsi Jawa Timur mencatatkan jumlah kematian keseluruhan tertinggi iaitu 2,302 orang, diikuti Jakarta (1,156), Jawa Tengah (965), Sulawesi Selatan (358) dan selebihnya di wilayah-wilayah lain di Indonesia. – Bernama


Polis P.Pinang panggil beberapa saksi bantu siasatan tawaran vaksin

GEORGE TOWN, 11 Syawal 1442H, Ahad – Polis Pulau Pinang akan merekodkan keterangan beberapa saksi bagi membantu siasatan berhubung individu kononnya menawarkan sumbangan vaksin COVID-19 keluaran Sinovac untuk negeri itu.

Ketua Polis Pulau Pinang Datuk Sahabudin Abd Manan berkata, setakat ini pihaknya menerima enam laporan polis daripada beberapa individu mewakili parti politik termasuk daripada pejabat Ketua Menteri Pulau Pinang.

“Pada 19 Mei lepas, pihak Polis Diraja Malaysia (PDRM) Kontinjen Pulau Pinang telah menerima laporan polis berhubung kenyataan Menteri Sains, Teknologi dan Inovasi Khairy Jamaluddin yang menyatakan tentang sumbangan vaksin kepada Ketua Menteri Pulau Pinang adalah satu penipuan.

“Ekoran daripada laporan polis tersebut satu siasatan telah dijalankan oleh Jabatan Siasatan Jenayah Komersial Pulau Pinang  di bawah Seksyen 420 dan 511 Kanun Keseksaan,” katanya dalam kenyataan hari ini.

Beliau berkata, siasatan masih di peringkat awal dan beberapa tindakan perlu diambil antaranya merakam percakapan saksi-saksi daripada pihak syarikat yang berkaitan, pejabat Program Imunisasi COVID- 19 Kebangsaan dan pejabat Ketua Menteri Pulau Pinang.

Katanya, siasatan awal mendapati penulis surat yang menawarkan 2 juta dos vaksin jenis Sinovac hanyalah wakil kepada syarikat Xintai Development Enterprise Ltd yang dilantik secara lisan dan bukannya pengarah urusan syarikat itu sepertimana yang dinyatakan dalam surat berkenaan.

Sahabudin berkata,  pihaknya akan menghubungi syarikat yang terlibat untuk mengesahkan status pendaftaran syarikat berkenaan dan peranan penulis surat itu.

“Modus operandi kes ini adalah individu yang merupakan wakil syarikat Xintai Development Enterprise Ltd dipercayai cuba untuk menipu kerajaan negeri Pulau Pinang dengan menawarkan 2 juta dos vaksin jenis Sinovac yang dipercayai tidak wujud,” katanya.

Menurutnya, penulis surat itu juga mengesahkan bahawa tandatangan pada surat yang dihantar ke Pejabat Ketua Menteri Pulau Pinang adalah miliknya.

“Polis sedang menjalankan siasatan dan melengkapkan kertas siasatan kes itu sebelum menghantarnya ke pejabat Pengarah Pendakwaan Negeri Pulau Pinang untuk nasihat dan pandangan setelah semua tindakan siasatan selesai diambil,” katanya. -Bernama


Wanita bekerjaya wajib jaga pergaulan

WANITA ISMA menyokong penuh tindakan Suruhanjaya Perkhidmatan Awam yang mengeluarkan surat mengenai garis panduan bagi kesalahan gangguan seksual di tempat kerja. Tindakan berat seharusnya diambil bagi mereka yang menggunakan medan kerja sebagai tempat untuk melepaskan hawa nafsu.

Hakikatnya kedua-dua wanita dan lelaki berkeperluan untuk bekerja, tambahan dalam situasi atau ‘uruf kita pada hari ini di mana peranan tradisi wanita dan lelaki telah banyak berevolusi.

Islam tidak pernah menghalang wanita daripada belajar dan keluar dari rumah untuk bermuamalah. Namun yang demikian, terdapat garis panduan yang perlu dipatuhi oleh kedua-dua lelaki dan wanita dalam urusan di luar rumah.

Surah An-Nur menjadi garis panduan paling ampuh bagi wanita dan lelaki. Surah yang dimulakan dengan ayat yang bermaksud.

“(Inilah) suatu surah yang Kami turunkan dan Kami wajibkan (menjalankan hukum-hukum)nya, dan Kami turunkan di dalamnya tanda-tanda (kebesaran Allah) yang jelas, agar kamu ingat.”

Betapa seriusnya permulaan surah yang kemudiannya menceritakan hukuman terhadap penzina. Surah ini menekankan penjagaan aurat bagi wanita yang sudah berkahwin serta kewajipan lelaki menundukkan pandangan.

Banyak gangguan seksual berlaku di tenpat kerja yang berpunca daripada kaum lelaki yang tidak menundukkan pandangan mereka, malah menggunakan tempat kerja sebagai tempat untuk menjalankan “survey” terhadap kaum wanita.

Pada masa yang sama, wanita yang keluar bekerja pula, terpengaruh dengan acuan Barat yang menggalakkan mereka bersolek, berhias dan berwangi-wangian di tempat kerja. Sedarlah wahai kaum wanita, tugas kita di tempat kerja merupakan amanah Allah untuk kita gunakan kelebihan yang ada pada diri kita dari segi akal yang bijak, bakat kepimpinan, kebolehan membuat keputusan dan sebagainya dan bukanlah medium untuk mempamerkan kecantikan. Niat pergi bekerja untuk mempamerkan kecantikan merupakan sesuatu yang dilaknat oleh Allah dan membawa kepada banyak kemudaratan.

Betapa ramainya pasangan suami isteri yang runtuh rumah tangga mereka akibat krisis orang ke-tiga. Betapa ramainya yang terlibat dengan kancah zina yang haram walaupun telah dikurniakan oleh Allah nikmat pasangan yang halal akibat daripada pergaulan bebas di luar batasan pekerjaan.

Wanita ISMA mengalu-alukan serta menyokong tindakan tatatertib yang bakal dikenakan ke atas penjawat awam yang terlibat dengan amang seksual di tempat kerja sebagai satu pengajaran kepada penjawat awam yang lain.

Shazamawati Zamhashari
Ketua Wanita ISMA


Taliban hantar 14 diplomat ke seluruh negara

KABUL, 4 Ramadan 1444H, Ahad – Taliban cuba mencari pengaruh luar dengan membuka lebih banyak kedutaan di luar negara ketika dunia mengecam tindakan sekatan terhadap golongan wanita dan kanak-kanak perempuan di Afghanistan.

Pertubuhan Bangsa-Bangsa Bersatu (PBB) mengecam keras sekatan pendidikan dan pekerjaan ke atas wanita, menyebabkan masyarakat dunia tidak mengiktiraf Taliban secara rasmi.

Namun, beberapa negara mengekalkan misi diplomatik di Afghanistan termasuk di Pakistan, Turkiye, Qatar termasuk negara Arab, Afrika, Kazakhstan dan China.

Jurucakap utama Taliban, Zabihullah Mujahid dalam sebuah video berkata, sehingga kini Taliban berjaya menghantar diplomatnya ke 14 buah negara dan berusaha untuk menambahkan penghantaran diplomat ke negara-negara luar.

Februari lalu, Taliban membuka kedutaan dan menghantar diplomat ke Tehran.

Bagaimanapun timbalan jurucakap kerajaan, Bilal Karimi tidak dapat mengesahkan keseluruhan diplomatik Afghanistan di luar negara sejak mengambil alih pentadbiran negara pada Ogos 2021.

“Terdapat banyak kedutaan Afghanistan di luar negara dan kami merancang mahu melakukan hubungan diplomatik dengan seluruh negara.

“Harapan kami untuk membuka lebih banyak kedutaan sekali gus menjadikan pentadbiran Taliban diiktiraf secara rasmi,” katanya. – Agensi


Hanya Tun M, Muhyiddin respon jemputan dialog PEMBELA

BANGI, 8 Safar 1444H, Isnin – Pertubuhan-Pertubuhan Pembela Islam (PEMBELA) mengesahkan bahawa hanya dua daripada empat pemimpin utama parti Melayu-Islam di negara ini sudah memberikan maklum balas terhadap surat jemputan bagi siri dialog bersama pertubuhan bukan kerajaan (NGO).

Pengerusinya, Haji Aminuddin Yahaya memaklumkan bahawa hanya Pengerusi Penaja Gerakan Tanah Air (GTA), Tun Dr Mahathir Mohamad dan Presiden Parti Pribumi Bersatu Malaysia (Bersatu), Tan Sri Muhyiddin Yassin yang sudah memberi respon kepada surat jemputan itu.

Sementara, dua lagi pemimpin yang turut mendapat surat sama iaitu Presiden UMNO, Datuk Seri Dr Ahmad Zahid Hamidi dan Presiden PAS, Tan Sri Abdul Hadi Awang masih belum menjawab undangan berkenaan.

Sehubungan itu, Aminuddin berkata, sesi pertama dialog dengan NGO dan aktivis berkenaan akan dimulakan bersama Dr Mahathir di Kelab Sultan Sulaiman, Kuala Lumpur pada Ahad ini.

“Setiap yang hadir berpeluang untuk bertanyakan soalan-soalan khususnya mengenai solusi kepada permasalahan-permasalahan umat Islam di Malaysia dan tawaran kepada umat Melayu-Islam menjelang PRU15.

“Kita mahu sesi ini benar-benar ‘hati ke hati’. Maka, kita berharap agar Tun Mahathir serta pimpinan parti yang hadir nanti jujur dengan segala jawapan yang diberi.

“Tidak ada nak berlapik atau beretorik. Kerana kita tidak bodoh untuk menilai segala kepalsuan yang diungkapkan politikus ,” katanya dalam kenyataan, hari ini.

Beliau berkata, sesi dialog itu juga menyediakan peluang kepada NGO-NGO dan tokoh yang hadir untuk menyatakan hasrat mereka kepada parti-parti Melayu-Islam yang bakal bertanding kelak.

Katanya, tujuan utama sesi dialog itu diadakan adalah untuk menyediakan peluang kepada para aktivis berinteraksi dua hala dan secara terus dengan kepimpinan gabungan parti untuk membuat penilaian secara matang serta rasional.

“Seperti yang saya selalu perkatakan, orang Melayu perlu betul-betul tahu apa yang mereka mahukan dari ‘politik’ itu sendiri.

“Semua ini dapat digapai melalui pemikiran kritis, kematangan dan kebijaksanaan. Siri dialog sebegini antara usaha kita untuk mencapainya.

“Semoga dipermudahkan segala urusan kami, dan semoga Tan Sri Haji Hadi Awang dan Datuk Seri Zahid Hamidi dibukakan hati untuk memenuhi undangan kami ini,” katanya.

Berita berkaitan;


Zahid dakwa ramai pemimpin BERSATU mahu kembali ke pangkuan UMNO

BANGI, 26 Safar 1443H, Ahad – Ramai pemimpin dan ahli BERSATU menyatakan hasrat untuk kembali menyertai semula UMNO, dakwa Datuk Ahmad Zahid Hamidi.

Presiden UMNO itu bagaimanapun mengakui partinya bersedia memperhalusi setiap permohonan tersebut, termasuk bekas ahli yang sebelum ini dikenakan tindakan tatatertib.

“UMNO mengalu-alukan ‘sirih pulang ke gagang’ kepada mereka yang akhirnya menyedari UMNO jua parti yang benar, tulus serta jujur dalam perjuangan untuk agama, bangsa dan negara.

“Difahamkan, ramai lagi pimpinan BERSATU merisik peluang kembali ke pangkuan UMNO. Insya-Allah kita perhalusi setiap permohonan dengan berlapang dada dan jiwa yang besar.

“Bukan saja dalam kalangan pemimpin, malah ahli biasa mana-mana parti sekali pun kerana UMNO akan menggembleng segenap kekuatan bagi berdepan Pilihan Raya Umum Ke-15 (PRU-15),” katanya menerusi perkongsian di Facebook miliknya, hari ini.

Beberapa hari lalu, bekas Ketua BERSATU Putrajaya bersama lebih 120 ahli parti itu membuat keputusan untuk kembali menyertai UMNO.

“Sebelum itu ada pimpinan BERSATU sudah pun terlebih dulu meninggalkan BERSATU bagi menyertai semula parti terbesar bangsa Melayu.

“Selagi kepulangan mereka kepada UMNO dengan hati nurani yang ikhlas berserta roh dan semangat untuk perjuangan UMNO yang mulia,” katanya.

Tegas Ahmad Zahid, tindakan itu tidak boleh disamakan dengan perbuatan curang wakil rakyat melompat parti selepas pilihan raya.

“Kita tidak boleh samakan, itu sememangnya jelas satu penipuan besar kepada rakyat,” katanya.

Selepas PRU-14 lalu, seramai 15 Ahli Parlimen UMNO mengambil keputusan keluar parti dan menyertai BERSATU yang kini menerajui Perikatan Nasional (PN).


Hina Jata Negara umpama lancar ‘perang’ ke atas Agong

Oleh Siti Hafidah Abd Ghaffar

BANGI, 10 Zulkaedah 1441H, Khamis – Tindakan biadab mengubah suai Jata Negara adalah perbuatan khianat serta derhaka kepada Yang di-Pertuan Agong sebagai Ketua Negara.

Bukan itu sahaja, tindakan itu juga secara jelas menentang tonggak kedaulatan dan undang-undang negara, demikian tegas Profesor di Institut Antarabangsa Pemikiran dan Ketamadun Islam (ISTAC) Universiti Islam Antarabangsa Malaysia (UIAM), Prof Datuk Dr Ahmad Murad Merican.

Beliau menegaskan permohonan maaf susulan perbuatan menghina Jata Negara tidak cukup, sebaliknya pengkhianat perlu dijatuhkan hukuman berat kerana melancarkan ‘perang’ kepada Agong.

“Demokrasi dan masyarakat warganegara di negara Barat seperti Amerika Syarikat dan Britain tidak pernah memperlekehkan bendera dan Jata Negara mereka.

“Namun di negara ini, terlalu banyak kali oleh mereka yang bersikap anarkis, antinasional dan antipemerintahan Melayu berbuat sedemikan. Di mana nilai kewarganegaraan mereka dan kad pengenalan yang mereka miliki?

“Kumpulan ini kononnya mengamalkan demokrasi, liberal dan inskulif sebenarnya mencetuskan satu revolusi. Istilah rebirth, reborn yang digunakan membentuk bukan kerajaan baharu tetapi institusi baharu menghancurkan institusi Yang di-Pertuan Agong dan raja Melayu,” katanya ketika dihubungi Ismaweb.net.

Pada masa sama, Dr Ahmad Murad hairan apabila parti bukan Melayu tidak tegas dalam mengutuk tindakan menghina lambang kedaulatan negara ini.

Bahkan, beliau tidak menolak kemungkinan mereka mungkin bersekongkol dengan kumpulan anarkis yang didakwa cuba melakukan revolusi secara halus dengan merentasi simbol jata.

“Ini serius. Kerajaan mesti menegur dan mengajar kumpulan sebegini. Golongan inilah yang giat dalam ‘Malay-bashing’ dan memberi imej negatif kepada ‘kerajaan Melayu’ yang dipaparkan sebagai tidak inklusif. Mereka mesti diberitahu bahawa kerajaan Melayu yang amat inklusif sejak 1957.

“Orang Melayu yang jemput mereka berkongsi kuasa pada 1957. Apakah mereka bangsa bukan Melayu lupa sejarah atau sengaja tidak ingat? Mereka mesti sentiasa diingatkan selagi mereka warganegara Malaysia. Negara ini bukan untuk dipermainkan dan dipersendakan,” tegasnya.

Sebelum ini, buku ‘Rebirth: Reformasi, Resistance, And Hope In New Malaysia suntingan penulis, Kean Wong tular di media sosial dan mendapat kecaman netizen kerana mempamerkan logo mirip Jata Negara yang diubah suai sebagai penghias muka hadapan.

Buku itu diharamkan Kementerian Dalam Negeri berkuatkuasa semalam.

Menurut Warta Kerajaan bertajuk Perintah Mesin Cetak dan Penerbitan (Kawalan Hasil Penerbitan Tidak Diingini) 2020, ia membabitkan larangan secara mutlak terhadap buku berkenaan.

Perintah bertarikh 1 Julai 2020 itu dibuat Menteri Dalam Negeri, Datuk Seri Hamzah Zainuddin, yang antara lain menamakan penyunting buku, Kean Wong dan penerbitnya, Strategic Information and Research Development Centre yang beralamat di Petaling Jaya.


Tanah runtuh: Lokasi runtuhan belum selamat

IPOH, 24 Rabiulawal 1442H, Selasa – Lokasi kejadian tanah runtuh di sebuah resort peranginan di Tambun di sini yang terjadi awal pagi tadi, masih tidak selamat dengan pergerakan tanah dikesan masih berlaku, kata Pengarah Jabatan Mineral dan Geosains Perak, Datuk Ahmad Zukni Ahmad.

Beliau berkata, pihaknya sedang memantau rapi perkembangan itu dan akan membuat penilaian sebelum mengemukakan cadangan bagi menstabilkan struktur cerun.

“Keadaan baru berlaku awal pagi tadi, ditambah dengan faktor cuaca hujan, jadi dalam tempoh dua ke tiga hari ini keadaan tidak selamat,” katanya ketika dihubungi Bernama di sini hari ini.

Sementara itu, Menteri Besar Perak, Datuk Seri Ahmad Faizal Azumu berkata, kerajaan negeri merakamkan ucapan takziah kepada ahli keluarga kedua-dua mangsa yang terkorban dalam kejadian itu.

Kerajaan negeri turut merakamkan penghargaan kepada semua anggota pasukan penyelamat yang bekerja keras mengesan mayat kedua-dua mangsa sejak kira-kira 1.45 pagi tadi, katanya dalam kenyataan.

Pasukan penyelamat menemukan mayat pertama, seorang lelaki, pada 9.55 pagi disusuli penemuan mayat seorang wanita beberapa minit kemudian di dalam jazuki di sebuah unit di resort berkenaan.-  Bernama


Selepas UAE, Bahrain pula ‘berdamai’ dengan negara haram Israel

TEL AVIV, 24 Muharram 1442H, Sabtu – Negara penjajah Israel dan Bahrain bersetuju untuk menjalinkan hubungan diplomatik, lapor Anadolu Agency.

Perjanjian terbaru itu dimuktamadkan dalam panggilan telefon antara Perdana Menteri Israel, Benjamin Netanyahu dan Raja Bahrain, Hamad bin Isa Al Khalifa, menurut kenyataan bersama AS-Bahrain-Israel yang diterbitkan di Twitter oleh Presiden Amerika Syarikat (AS), Donald Trump.

“Penduduk Israel, saya amat teruja untuk memaklumkan bahawa kita bakal mencapai satu lagi perjanjian damai bersama sebuah negara Arab, iaitu Bahrain.

“Ia mengikuti perjanjian damai bersama UAE. Ia mengambil masa 26 tahun untuk mencapai perjanjian kedua bersama negara Arab.

“Namun bagi perjanjian damai ketiga, hanya selepas 29 hari, perjanjian damai dicapai dengan negara Arab ketiga dan keempat.

“Ini era baharu bagi keamanan. Keamanan untuk keamanan. Ekonomi untuk ekonomi,” kata Netanyahu.

Pemerintah autoriti Palestin dan Pergerakan Perjuangan Islam Palestin (Hamas) bagaimanapun mengecam kesepakatan normalisasi hubungan antara Bahrain dan negara haram Israel itu.

Mereka menyifatkan langkah yang dilakukan Bahrain, termasuk negara Arab lain yang menormalisasi hubungan dengan Israel, seperti menikam dari belakang.

“Ini adalah tikaman di belakang perjuangan bangsa dan rakyat Palestin,” kata Menteri Sosial Palestin, Ahmad Majdalani.

Sementara itu, Hamas menyatakan, langkah Bahrain itu merupakan bentuk perjanjian yang hanya memberi impak serius terhadap perjuangan Palestin.

Sebelum ini, Bahrain menolak untuk mengikut jejak UAE melakukan perhubungan diplomasi dengan Israel selagi tiada jaminan yang memutuskan kemerdekaan Palestin.

Bagaimanapun, semalam, negara itu bersetuju untuk menandatangani kesepakatan damai dengan Israel pada 15 September ini di White House Putih, di mana UAE juga akan menandatangani kesepakatan yang sama.

Bahrain menjadi negara Arab keempat yang menormalisasi hubungan dengan Israel, selain Mesir pada 1979 dan Jordan pada 1994. – Agensi


Isu ceroboh perairan negara, lewat bantuan banjir dijangka tumpuan Dewan Rakyat hari ini

Datuk Seri Mohd Salim Sharif (BN-Jempol) pula dijangka bertanyakan Perdana Menteri Agensi Pengurusan Bencana Negara (NADMA) yang didakwa lewat mengeluarkan arahan sehingga pihak Angkatan Tentera Malaysia (ATM) terpaksa turun tanpa arahan bagi menyelamatkan mangsa banjir.

Pada sesi sama, Tan Kok Wai (PH-Cheras) turut dijangka bertanyakan Perdana Menteri mengenai kemiskinan di dalam dan luar bandar serta jurang pendapatan dalam negara seterusnya pencapaian serta kegagalan program yang dirangka dan dilaksana untuk mewujudkan masyarakat lebih saksama.

Selain itu, Ahmad Johnie Zawawi (GPS-Igan) meminta Menteri Kanan Kerja Raya menyatakan status terkini mengenai Fasa 2 Projek Pan Borneo Sarawak susulan pengumuman Perdana Menteri untuk meneruskan projek berkenaan semasa melawat ke Serian, selepas projek itu dibatalkan kerajaan Pakatan Harapan sebelum ini.

Datuk Zakaria Mohd Edris (Bersatu-Libaran) pula meminta Menteri Sains, Teknologi dan Inovasi menyatakan perkembangan terkini Pelan Hala Tuju Pembangunan Vaksin Negara (PPVN) serta Institut Genom dan Vaksin Malaysia (MGVI) yang disasar untuk menjadikan negara sebagai antara hab pengeluar vaksin.

Selesai sesi tersebut, persidangan Dewan Rakyat akan bersambung semula dengan sesi perbahasan Usul Menjunjung Kasih Titah Diraja.

Sidang Dewan Rakyat hari ini juga dijangka menyaksikan bacaan kali kedua Rang Undang-undang Pencegahan dan Pengawalan Penyakit Berjangkit (Pindaan) 2021 selepas dibentang bagi bacaan kali pertama di Dewan Rakyat pada Disember tahun lepas.  – Bernama


Kamus Merriam-Webster umum hampir 700 istilah baharu

NEW YORK, 12 Rabiulawal 1445H, Khamis – Kamus Merriam-Webster mengumumkan penambahan 690 perkataan baharu, termasuk istilah sukan beast mode, bracketology dan GOATED, lapor Agensi Akhbar Jerman (dpa).

“Kami teruja dengan perkataan baharu itu. Kami berharap dapat memberi kepuasan ketika membacanya seperti mana kami mentakrifkannya,” kata Editor Merriam-Webster pada Rabu.

Beast mode ditakrifkan sebagai “gaya atau cara sangat agresif atau bertenaga yang seseorang (seperti atlet) gunakan untuk sementara waktu (bagi mengalahkan lawan dalam pertarungan atau pertandingan).”

Bracketology “kajian mengenai kejohanan, sebahagian besarnya berkaitan dengan kejohanan bola keranjang NCAA bermula pada Mac, manakala GOATED – berasal daripada istilah Greatest of All Time (terhebat sepanjang masa) – bermaksud seseorang yang terbaik dalam apa yang dilakukan.

Terdapat juga tambahan beberapa istilah baharu media sosial seperti thirst trap (“foto atau video yang dikongsi untuk tujuan menarik perhatian”), grammable (“sesuai untuk disiarkan di Instagram”) dan finsta(akaun rahsia atau inkognito di Instagram”.)

Istilah baharu lain, termasukchef’s kiss, cheffy, smashburger

Merriam-Webster berkata kamusnya kini merangkumi kira-kira 470,000 entri. – Agensi


Perbahasan RUU Perbekalan 2021 tumpuan Dewan Rakyat hari ini

KUALA LUMPUR, 23 Rabiulawal 1442H, Isnin – Sidang Dewan Rakyat hari ini bakal tertumpu kepada sesi perbahasan Rang Undang-undang Perbekalan 2021 selepas dibentangkan Jumaat lepas.

Berdasarkan Aturan Urusan Mesyuarat Dewan Rakyat, perbahasan akan bermula sebaik selesai sesi soal jawab lisan yang akan membuka tirai hari keenam persidangan itu, yang mengehadkan hanya 80 Ahli Parlimen – 41 pihak kerajaan, 39 pembangkang dan Bebas – dibenar berada dalam dewan pada satu-satu masa.

Tumpuan pada persidangan yang akan berlangsung dari pukul 10 pagi hingga 2 petang itu turut terarah kepada isu kekurangan peluang pekerjaan bagi siswazah dan penjajahan Palestin yang merupakan antara pertanyaan pada sesi soal jawab lisan.

Datuk Seri Dr Wan Azizah Wan Ismail (PH-Pandan) akan mengajukan soalan kepada Menteri Sumber Manusia mengenai langkah dan tindakan kerajaan dalam menangani masalah kekurangan peluang pekerjaan untuk siswazah baharu serta pekerja yang diberhentikan akibat kemelesatan ekonomi tahun ini.

Selain itu, Ahmad Tarmizi Sulaiman (PAS-Sik) akan meminta Menteri Luar Negeri menyatakan langkah-langkah proaktif bersama badan antarabangsa seperti Pertubuhan Kerjasama Islam (OIC) bagi menyuarakan bantahan berkaitan rancangan ketidakadilan normalisasi Israel untuk mengiktiraf penjajahan ke atas Palestin.

Datuk Johari Abdul (PH-Sungai Petani) pula akan mengemukakan soalan kepada Menteri Pertanian dan Industri Makanan mengenai jumlah benih padi baharu yang dihasilkan pusat penyelidikan sejak 2008 hingga kini.

Menurut takwim Dewan Rakyat, Mesyuarat Ketiga Penggal Ketiga Parlimen ke-14 akan berlangsung selama 27 hari sehingga 15 Disember. – Bernama


PKPB: Bukan warganegara, kanak-kanak tak dibenar solat di masjid, surau

KUANTAN, 3 Jamadilakhir 1442H, Sabtu – Individu bukan warganegara Malaysia dan kanak-kanak berumur bawah 12 tahun tidak dibenar menunaikan solat Jumaat dan solat fardu di masjid atau surau sepanjang pelaksanaan Perintah Kawalan Pergerakan Bersyarat (PKPB) di Pahang.

Jabatan Agama Islam Pahang (JAIP) menerusi kenyataan media di sini hari ini, bagaimanapun memaklumkan mereka yang tidak dapat menunaikan solat Jumaat di masjid atau surau yang diberi kebenaran melaksanakan solat itu, wajib menggantikannya dengan solat zuhur.

“Pelaksanaan solat Jumaat ialah dengan bilangan wajib seramai 40 orang atau lebih berdasarkan kepada kapasiti ruang solat dengan penentuan jemaah secara ‘walk in’. Mereka wajib mengimbas suhu badan serta merekodkan kehadiran menggunakan aplikasi MySejahtera atau PahangGo.

“Jemaah wajib membawa sejadah sendiri, mematuhi penjarakan fizikal serta memakai pelitup muka termasuk semasa mendirikan solat manakala imam hendaklah membaca surah yang ringkas serta memendekkan bacaan wirid dan doa selepas solat,” menurut kenyataan itu.

Jemaah juga dilarang mengubah tempat duduk semasa melakukan amalan sunat selepas waktu solat maghrib sehingga isyak atau semasa mengikuti kuliah pengajian ilmu.

Aktiviti pengajian ilmu itu juga hanya dibenarkan selepas solat subuh dan antara maghrib dan isyak dengan penceramah yang dibolehkan ialah mereka dari dalam negeri sahaja.

“Jamuan selepas aktiviti pengajian ilmu adalah tidak dibenarkan. Pihak pengurusan masjid atau surau hendaklah tegas dalam melaksanakan prosedur operasi standard (SOP) ini serta melakukan proses sanitasi di ruangan solat, tempat wuduk serta tandas sekerap yang boleh,” menurut kenyataan itu.

JAIP juga melarang majlis akad nikah dilakukan di masjid dan surau sepanjang PKPB, yang berkuat kuasa mulai Rabu lalu (13 Jan) hingga 26 Jan ini bagi membendung penularan pandemik COVID-19.

Bagi pengurusan jenazah, JAIP memaklumkan ia boleh dilakukan di bilik atau ruangan khas dengan bilangan pengendali berdasarkan keluasan ruang serta mengambil kira penjarakan fizikal dalam satu-satu masa serta memakai pelitup muka.

“Solat jenazah boleh dilakukan di ruang solat dan hanya bacaan talkin serta tahlil ringkas sahaja dibenarkan selepas pengebumian,” menurut kenyataan itu. – Bernama